BREAKING: Raajjey Gai Jaanun Fidhaa Vumuge Hamalaa Dheyn Ulhunee ISIS Aai Gulhigen - Vaguthu\nރާއްޖޭގައި ޖާނުން ފިދާވުމުގެ ޙަމަލާ ދޭން އުޅުނީ އައިއެސް އާއި ގުޅިގެން\nރާއްޖޭގައި ޖާނުން ފިދާވުމުގެ ޙަމަލާ އެއް ދޭން އުޅުނީ ހައްދުފަހަނައަޅާފައިވާ ނިރުބަވެރި ޖަމާޢަތް، އިސްލާމިކް ސްޓޭޓްސް (އައިއެސް) އާއި ގުޅިގެންކަން ހާމަވެއްޖެއެވެ.\nރާއްޖޭގައި ޖާނުން ފިދާވުމުގެ ޙަމަލާ ދޭން އުޅުނު މީހުންގެ ޝަރީޢަތް ކްރިމިނަލް ކޯޓުގައި ކުރިއަށްދާއިރު، އެ މައްސަލައިގައި ދާއުވާ އުފުލާފައި ވަނީ ޏ. ފުވައްމުލަކު އަލުވިމާގޭ ހުސައިން އަފީފާއި، ރ. މަޑުއްވަރީ ވިލުދޮޅު އިސްހާގު ޢަލީ އަށެވެ.\nމި މައްސަލަ އާއި ގުޅިގެން، އަފީފްގެ މައްޗަށް ޓެރަރިޒަމް ޤަނޫނުގެ ދަށުން ޓެރަރިޒަމްގެ ޢަމަލެއް ކުރަން އުޅުމުގެ ދަޢުވާ ކޮށްފައިވާއިރު، އިސްހާގުގެ މައްޗަށް ކުރަނީ ޓެރަރިޒަމްގެ ޢަމަލެއް ކުރަން ރޭވުމުގެ ދަޢުވާ އެވެ. އެ ދަޢުވާތަކާއި ގުޅިގެން، ދަޢުލުތުން ވަނީ މި މީހުންނާއި ދެކޮޅަށް ގިނަ ހެކިތަކެއްކެއް ހުށަހަޅާފައެވެ.\nމި މައްސަލައިގައި މިއަދު ހަވީރު 4:10 ގައި ފެށި އިބުތިދާއީ އަޑުއެހުން އަދިވެސް ކްރިމިނަލް ކޯޓުގައި ކުރިއަށްދެއެވެ.\nރާއްޖޭގައި އައިއެސްއާއި ގުޅިގެން ޖާނުންފިދާވުމުގެ ނިރުބަވެރި ޙަމަލާއެއް ދޭން އުޅުނު ކަމުގެ ތުހުމަތުގައި މި މީހުން މިދިޔަ އަހަރު ހައްޔަރުކުރިއިރު، ރާއްޖޭގެ ބައިނަލްއަޤުވާމީ މައި ވައިގެ ބަނދަރު، ވެލާނާ އެއާޕޯޓުގައި ވަނީ ސަލާމަތީ ކަންތައްތައް ވަރުގަދަވެސް ކޮށްފައެވެ. އެގޮތުން ސިފައިން އެ އެއާޕޯޓުގައި ހަތިޔާރާއި އެކުވެސް ވަނީ ޙަރަކާތްތެރިވާން ފަށާފައެވެ.\nރާއްޖޭގައި ޖާނުން ފިދާވުމުގެ ޙަމަލާއެއްދޭން ބަޔަކު ރާވަމުންދިޔަ ކަމަށް ތުހުމަތު ކުރެވިފައިވާއިރު، ސީރިޔާގައި އާއި މެދުއިރުމަތީގެ އެނޫންވެސް ބައެއް ޤައުމުތަކުގައި ހިނގަމުންދާ ދާޚިލީ ހަމަނުޖެހުންތަކުގައި، "ޖިހާދު"ގެ ނަމުގައި ދިވެހިންގެ ތެރެއިން ބަޔަކު ދަނީ ބައިވެރިވަމުންނެވެ. މީގެ ތެރެއިން ބައެއް މީހުން އައިއެސް ޖަމާޢަތާއި އެކުވެސް ޙަރަކާތްތެރިވަމުން ދެއެވެ.\nއޭޕްރީލް 16, 2018 21:42\nދިވެހިން ބައިވެރި ވޭތަ؟ ހަނގުރާމައަށް ދޭތަ؟ އެކަމު ފުރަތަމަ ގޯސްވީ އެވާހަކަ ދެއްކިމީހާ.\nއޭޕްރީލް 16, 2018 21:53\nތިކަމުގައި ނަޝީދުގެ އަތެއްވާނެ. އޭނަ އެހުރީ ޓެރަރިޒަމްގެ ދައުވާގައި ހުކުމް ކޮށްފަ!\nއޭޕްރީލް 17, 2018 11:59\nޢައިއެސް އަކީ ނަޝީދުއާއި ގުޅުން އޮންނަ ބަޔަކަށް ވެދާނެ. ތިކަމެއް ހިނގުމުގެ މާކުރިން ނަޝީދަށް އެނގިިއްޖެވިއްޔާ ރާއްޖޭގައި އައިއެސް އިން ޖާނުންފިދާވުމުގެ ހަމަލާއެއްދޭނެކަން. މިކަން އޭނާ މީޑިއާގައި ހާމަކުރިވެސްމެ.


SunOnline: Viyafaariveriyaa Hussain Abdulla ge ufan rashugai kashunamaadhu\nވިޔަފާރިވެރިޔާ ހުސައިން އަބްދުﷲގެ އުފަން ރަށުގައި ކަށުނަމާދު\nއަހުމަދު ޖައިޝަން 22 May 2020, 13:49\nމަޝްހޫރު ވިޔަފާރިވެރިޔާ ހުސައިން އަބްދުﷲ (މަރޮށީ ހުސައިން ކަލޭފާނު) ---\nކޮވިޑް-19އަށް ފަރުވާ ހޯއްދަވަމުން ގެންދަވަނިކޮށް އަވަހާރަވި މަޝްހޫރު ވިޔަފާރިވެރިޔާ މަރޮށީ ހުސައިން އަބްދުﷲ (މަރޮށީ ހުސައިން ކަލޭފާނު)ގެ ޣައިބަށް އެ ރަށުގައި ކަށުނަމާދުކުރުމަށް ނިންމައިފި އެވެ.\nރާއްޖޭގެ ބޮޑު ހޯލް ސޭލް ވިޔަފާރިއެއް ކަމަށްވާ، އެމްއެޗްއޭގެ ބާނީ، ހުސައިން ކަލޭފާނު އަވަހާރަވީ ދަރުމަވަންތަ ހޮސްޕިޓަލުގެ ޑީއެޗް-11 ގައި ކޮވިޑް-19 އަށް ފަރުވާދެމުން ދަނިކޮށް މިމަހުގެ 13 ވަނަ ދުވަހުގެ ރޭގަނޑުގެ ވަގުތެއްގަ އެވެ.\nހުސައިން ކަލޭގެފާނުގެ އުފަން ރަށް ކަމުގައިވާ މަރޮށީ ކައުންސިލުން މިއަދު ބުނެފައިވަނީ ހުސައިން ކަލޭގެފާނުގެ ޣައިބަށް ކަށުނަމާދު ކުރާނީ އެރަށުގެ ހުކުރު މިސްކިތުގައި ކަމަށެވެ. އަދި ކަށުނަމާދު ކުރާނީ މިރޭގެ އިޝާ ނަމާދަށް ފަހުގައި ކަމަށްވެސް ކައުންސިލުން ބުނެފައިވެ އެވެ.\nކޮވިޑް ނެތް ރަށްރަށުގެ މިސްކިތްތައް ހުޅުވާލުމުގެ ހުއްދަ މިނިސްޓްރީއިން ދިނީ މިއަދު އެވެ.\nހުސައިން ކަލޭފާނަކީ ޖަމާއަތަށް ފައިދާހުރި ހާއްސަ ހިދުމަތް ކުރެއްވުމުގެ ދާއިރާއާއި، ވިޔަފާރީގެ ދާއިރާގައި ވަރަށް ހާއްސަ ގޮތެއްގައި ފާހަގަކޮށްލެވޭ ބޭފުޅެކެވެ.\nޖަމާއަތަށް ފައިދާހުރި ހާއްސަ ހިދުމަތް ކުރެއްވުމުގެ ރޮނގުން 1992 ވަނަ އަހަރު ސަރުކާރުން ވަނީ ހުސައިން ކަލޭފާނަށް އާންމު ހިދުމަތުގެ ހިތްވަރު ދިނުމުގެ އިނާމު އަރުވައިފަ އެވެ. އަދި 2005 ވަނަ އަހަރު ހަމަ އެ ރޮނގުން ޝަރަފުވެރިކަމުގެ އިނާމާއި 2011 ވަނަ އަހަރު ނިޝާން ކަލާފާނުގެ ޝަރަފުގެ އިއްޒަތް ވެސް ވަނީ އަރުވައިފަ އެވެ.\nއޭނާއަކީ އަމިއްލަ މަސައްކަތުން ކުރިއަށް ވަޑައިގެން، ރާއްޖޭގެ ބޮޑެތި ވިޔަފާރިވެރިންގެ ކުރީ ސަފުން ޖާގަ ހޯއްދެވި ކުޅަދާނަ، ހިންގުންތެރި ވިޔަފާރިވެރިއެކެވެ.\nތައުލީމީ ދާއިރާއިންނާއި އިޖްތިމާއީ، އިގްތިސާދީ އަދި އުމްމްރާނީ ތަރައްގީގައިވެސް ހުސައިން ކަލޭފާނު ވަނީ ފާހަގަކޮށްލެވޭ ހިދުމްތަތަކެއް ކޮށްދެއްވައިފަ އެވެ.\nއޭނާގެ ޣައިބުގައި ކަށުނަމާދު ކުރުމަށް ހަމަޖައްސާފައިވާއިރު، މިސްކިތްތަކުގައި ޖަމާއަތުގައި ނަމާދުކުރަން ފެށުމަށް ހުއްދަ ދީފައިވަނީ މިއަދު ހުކުރު ނަމާދުން ފެށިގެންނެވެ.\nއިސްލާމިކް މިނިސްޓްރީއިން ބުނެފައިވަނީ ފުރަބަންދުކޮށްފައި އަދި މޮނިޓަރިންގެ ހާލަތަށް ގެންގޮސްފައިވާ ރަށްތައް ފިޔަވާ އެހެން ރަށްތަކަށް މިއަދު ހުކުރު ނަމާދުން ފެށިގެން ޖަމާއަތުގައި ނަމާދުކުރަން ފެށޭނެ ކަަމަށެވެ. އަދި މޮނިޓަރިންއަށް ލައި އާންމު ހާލަތަށް ގެނެސް 28 ދުވަސް ވެފައި ނުވާނަމަ އެ ރަށެއްގައި ޖަމާއަތުގައި ނަމާދުކުރުމުގެ ހުއްދަ ނުލިބޭނެ ކަމަށްވެސް މިނިސްޓްރީއިން ވަނީ ބުނެފަ އެވެ.\nލިންބާގްގެ ވެރިޔާ މިފަހަރު ހަދިޔާކުރީ 1000 ޕީޕީއީ ސެޓް\nއިތުރު ހަތަރު މީހަކު ކޮވިޑުން ރަނގަޅު ވެއްޖެ\nހުއްދަތަކަށް ދެން އެދެންޖެހޭނީ ޕޮލިސް ޕޯޓަލް މެދުވެރިކޮށް


Furathama Lava kiyan ladhu gayi! mihaarueee Dhiriulhun!\nފުރަތަމަ ގަތީ ލަދު، މިހާރު އެއީ ދިރިއުޅުން!\nމޫޝާން ހުނަރު ދައްކާލަނީ: ދިވެހި މިއުޒިކީ ދުނިޔޭގައި މިހާރު އެންމެ މަގުބޫލް އެއް ނަމަކީ މޫޝާން -- އަވަސް ފޮޓޯ: ނަސްރުﷲ ސޯލިހު\nމި ޒަމާނުގެ ލަވަކިޔުންތެރިއެއްގެ ވާހަކަ ފަށައިފި ނަމަ މި އުޅޭ ދިވެހިން ބުނާނެތެވެ. އެއީ ދެން މިއުޒިކް ހެއްޔެވެ؟ އެއީ ލަވަކިޔުންތެރިއެއް ހެއްޔެވެ؟ ބަރުގޮނަކުން ބަރުގޮނު އެޅިޔަސް އެއަށް ވުރެ ރީއްޗަށް ލަވަކީ ކަމުގައި ވާނެ އެވެ.\nއެހެންވީމަ މިހާރުގެ ދިވެހި، ޒުވާން މިއުޒީޝަނުން އެންމެ ފޯރީގައި ކުޅޭ މެޓަލް ނުވަތަ ރޮކް މިއުޒިކަށް ޝައުގުވެރިނުވާ ދިވެހިން ކޮންމެހެން ވެސް އަޑުއަހާލަން ޖެހޭ އެހެން ލަވަކިޔުންތެރިޔަކު ރާއްޖޭގެ މިއުޒިކީ އުދަރެހުގައި މިހާރު ފިޔަޖަހަމުން އެބަ ގެންދެ އެވެ.\nއެ ލަވަކިޔުންތެރިޔަކީ މޫޝާން މުބާރަކެވެ. ފަހަރެއްގައި ދިވެހި ލަވައާއި މިއުޒިކަށް ފޯރިކުޑަވެފައިވާ މި ޒަމާނުގައި މި ނަން އެހާ މަޝްހޫރު ނަމަކަށް ނުވެދާނެ އެވެ.\nއެހެންވީމަ، ތިރީގައި މި އޮތީ އޭނާގެ ވާހަކަ އެވެ.\nކާމިޔާބު ލަވަކިޔުންތެރިޔަކަށް ވުމަކީ ފަސޭހަކަމެއް ނޫނެވެ. އަމުދުން މި ރާއްޖޭގައި، މިއުޒިކް ކުޅެ ލަވަކިޔައިގެން ދިރިއުޅުމަށް އާމްދަނީއެއް ހޯދުމަކީ ވެސް މިހާރު ފަސޭހަ ކަމެއް ނޫނެވެ. ރާއްޖޭގެ މިއުޒިކްގެ މައި މާރުކޭޓަކަށް ރިސޯޓްތައް ބަދަލުވެފައިވާއިރު އެ ދާއިރާގެ ވާދަވެރި މާހައުލުން ޖާގައެއް ހޯދައި އެ ޖާގަ އަމިއްލަކުރުމަކީ ވެސް ފަސޭހަކަމެއް ނޫނެވެ.\nމޫޝާން ނުވަތަ މުއްމުގެ މިއުޒިކް ކެރިއަރު އެހެން ފަންނާނުންނާ ތަފާތުވަނީ މިހުރިހާ ގޮންޖެހުންތަކެއް ކަޑައްތުކޮށް ކާމިޔާބީއާ ހަމަ އަށް ވާސިލުވުމަށް އޭނާ މަސައްކަތްކުރި ގޮތުންނެވެ.\nއެއްއިރެއްގައި އޭނާ އަކީ މަގުމަތީގައި، ފާރުބުރި މަތީގައި ރައްޓެހިންނާ އެކު ގިޓާކުޅެން އެނގޭ ކަމަށް ހެދިގެން އުޅުނު ޒުވާނެކެވެ. މިއަދު އޭނާ އަކީ ރާއްޖެ އާއި ރާއްޖެއިން ބޭރުގައި ވެސް ދިވެހިން ތަމްސީލުކޮށް ފަހުރުވެރިކޮށްދެމުން އަންނަ ހުނަރުވެރި މިއުޒީޝަނެކެވެ.\nގިނަ ބައެއްގެ މެދުގައި މަގްބޫލު، ހިތްހައިމު އަޑެއްގެ ވެރިއެއް ވެސް މެ އެވެ. ނަމަވެސް އެންމެކުރިން އޭނާގެ މި ހުނަރުވެރިކަން އޮތީ "ލަދުރަކި ހިނިތުންވުމެއްގެ" ގެ ދަށުގައި ފޮރުވިފަ އެވެ.\nމޫޝާން އަކީ ސްޓޭޖު ފްރައިޓް ނުވަތަ އާންމުންގެ ތެރެއަށް ނުކުމެ ޕާފޯމްކުރުމަށް އެންމެ ފުރަތަމަ ނިކަން ބިރުގަތް ފަންނާނެކެވެ. ދަރިވަރެއްގެ ގޮތުގައި ހޭދަކުރި ދުވަސްތަކުގައި އޭނާ ލަވަކިޔަން ސްޓޭޖަކަށް އަރައި ހުއްޓައި ނުފެނުނު މައިގަނޑު ސަބަބަކީ ވެސް މިއީ އެވެ.\nޖަމާލުއްދީނު ސްކޫލާއި މަޖީދިއްޔާގައި އުޅުނުއިރު ވެސް ލަވަކިޔަން ލިބުނު ފުރުސަތަށް އޭނާ ފިލީ އެވެ.\n"މަންމަމެން ވެސް ވަރަށް އުޅުނު ލަވަކިޔުން ކަހަލަ މުބާރާތްތަކުގައި ބައިވެރިކުރުވަން. އޭރު މަޖީދިއްޔާގައި އުޅުނުއިރު ވެސް. އޮޑިޝަނަށް ގޮވީމަ ދާނަމޭ ކިޔާފައި އަޅުގަނޑު ހަދާގޮތަކީ އެންމެފަހު ވަގުތު ފިލަނީ،" މޫޝާން ކިޔާލަ ދިނެވެ.\nކޮންމެއަކަސް އޭނާގެ ބެލެނިވެރިންނާއި ސްކޫލްގެ އެހެން ފަރާތްތަކުން ބާރު އަޅައިގެން ވެސް އޭރު އޭނާއަކަށް ލަވަކިޔާކަށް ނުކެރުނެވެ. ނަމަވެސް ކުޅަދާނަ ލަވަކިޔުންތެރިޔަކަށް ވެވިދާނެ ކަމުގެ ގާބިލުކަން އޭނާގެ ކިބައިން އޭރު ވެސް ފެންނަން ހުއްޓެވެ.\nއެއްގޮތަކަށް ވެސް ލަވަކިޔުންތެރިންގެ މަޝްހޫރު އާއިލާއަކަށް ނިސްބަތްވާތީ އާއިލާގެ އެހެން މެމްބަރުން ފަދައިން އޭނާ ލަވަކިޔަން މޮޅީކީއެއް ނޫނެވެ. އައްޑު އަތޮޅަށް ނިސްބަތްވާ މި ލަވަކިޔުންތެރިޔާ ބުނަނީ މިއުޒިކާއި ލަވަކިޔުމާ ބެހޭ ގޮތުން ދަސްކުރި ހުރިހާ އެއްޗެއް އަދި ކަމެއް ވެސް ދަސްކުރީ އަމިއްލަ މަސައްކަތުން ކަމަށެވެ.\nއަނެއްކޮޅުން އޭނާގެ އާއިލާ އަކީ ލަވަކިޔުންތެރިން އުފައްދާފައިވާ މަޝްހޫރު އާއިލާއެއް ވެސް ނޫނެވެ. މޫޝާން އަކީ މި އާއިލާގެ ހަމައެކަނި "ލަވަކިޔުންތެރިޔާ" އެވެ.\nކޮންމެއަކަސް އާންމުންގެ ތެރޭގައި ލަވަކިޔަން ކިތަންމެ ލަދު ގަތަސް އޭނާ އަކީ ރައްޓެހިންނާއި އާއިލާގެ މެމްބަރުންގެ ކުރިމަތީގައި ލަވަކިޔަން އެއްގޮތަކަށް ވެސް ފަސްޖެހުނު މީހެއް ނޫނެވެ.\nމީހެއްގެ އަތުން ގިޓާއެއް ހޯދައިގެން އައިސް މޫޝާންގެ ބައްޕަ އޭނާ އަށް އެ ގިޓާ ދިނީ ވެސް އޭނާގެ ކިބައިން ފެނުނު މި ޝައުގުވެރިކަމެއްގެ ބޮޑުކަމުންނެވެ. ބައްޕަ އޭނާ އަށް ގެނެސްދިނީ ވިންޓޭޖު ބްރޭންޑްގެ އެކޯސްޓިކް ގިޓާއެކެވެ.\nއެ ގިޓާ ހިފައިގެން ގޮސް ރައްޓެހި ކުދިންނާ އެކު އޭނާ ގިޓާކުޅެން ފާރުބުރިއެއްގަ އެވެ.\n"އެންމެ ފުރަތަމަ ގިޓާއެއްގައި ހިފާލަން ނުވަތަ އޭގެ މިއުޒިކް ކުޅެލަން ލިބުނު ދުވަހު ނޭނގުނު ވީ ގޮތެއް ވެސް. ހިތަށް އެރީ މި އިންސްޓްރުމެންޓުން މީހުން އެހާ މޮޅަށް މިއުޒިކް ކުޅެނީ ކިހިނެތް ހެއްޔޭ؟ އެހާ ރީތި އަޑުއަޑު ގިޓާއިން ނެރެނީ ކިހިނެތް ހަދައިގެން ހެއްޔޭ،" މިއީ އަތަށް ގިޓާއެއް ހެޔޮވަރުކޮށްލަން ލިބުނު އަލަތު ތަޖުރިބާއިން މޫޝާނަށް ކުރެވުނު އިހްސާސެވެ.\nޕާލް ޖޭމްގެ "ލާސްޓް ކިސް" އާއި އޭރުގެ މަޝްހޫރު ދިވެހި ބޭންޑް "އިލްސައިޓް" ގެ "އެހީލުން" ފަދަ ލަވަތަކަކީ އެކުގައި އުޅުނު އެހެން އެކުވެރިން ފަދައިން މޫޝާން ވެސް އެންމެ ފުރަތަމަ ދަސްކުރި ލަވަތަކެވެ.\n"މިއުޒިކް ކުޅޭ މީހަކަށްވުމުގެ ހިޔާލެއް އޭރަކު އެއްވެސް ވަރަކަށް ނެތް. އަނެއްކޮޅުން ސްކޫލް ނިންމާލާފައި އަޅުގަނޑު ކިޔެވީ ވެސް އައިޓީ ދާއިރާއިން،" މޫޝާން ބުންޏެވެ.\nނަމަވެސް މަޖަލަކަށް ކުޅުނު ރާގު ހަޔާތުގެ ރަސްމީ ލަވައަށް އެންމެފަހުން ބަދަލުވީ އެވެ. އޭނާ އަށް މަންމަމެން ދިން ނަސޭހަތުގެ ރާގު ބަދަލުވީ ވެސް އެހިސާބުންނެވެ.\nސްކޫލްގައި ކިޔަވަން އުޅުނުއިރު މޫޝާން ލައްވައި ލަވަކިޔުއްވަން އޭނާގެ މަންމަމެން ބޭނުންވިޔަސް ސްކޫލް ނިންމާލާފައި، އޭރު ނުލިބުނު ހިތްވަރު ހިފައިގެން މިއުޒިކްގެ ދާއިރާ އަށް މިސްރާބު ޖެހުމުން އާއިލާގެ މީހުން ހިތްހަމައެއް ނުޖެހުނެވެ. ރާއްޖޭގައި މިއުޒިކް ކުޅޭނީ "ލާޗާރުބިޗާރުން" ނެވެ. ގިނަ ދިވެހިން ފަދައިން މޫޝާންގެ މަންމަމެން ވެސް އެންމެ ފުރަތަމަ ވިސްނީ މިހެންނެވެ.\n"އެހެންވީމަ މިއުޒިކް ކުޅެން އަޅުގަނޑު ނުކުތީ އަޒުމަކާ އެކު. އެއީ ދިވެހި މިއުޒީޝަނުންނާ މެދު ދިވެހިން ދެކޭ ގޮތް ބަދަލުކުރަން އަޒުމްކަނޑައަޅައިގެން. މިއުޒިކް ކުޅެނީ އަދާކުރާނެ ވަޒީފާއެއް ނުލިބޭ، ކަމެއް ނެތިފައި ތިބޭ މީހުންނޭ ދިވެހިން އެ ބުނާ ބުނުން، ދިވެހިންގެ އެ ވިސްނުން ބަދަލުކުރަން އަޅުގަނޑު ގިޓާ ނަގައިގެން މިއުޒިކް ކުޅެން ނުކުތީ،" މޫޝާން ކިޔައިދިނެވެ.\nއޭނާ އަށް ކުރިމަތިވި ފުރަތަމަ ގޮންޖެހުމަކީ މަންމަމެންގެ ވިސްނުން ބަދަލުކޮށްލެވޭ ވަރުގެ ރާގެއް ކުޅުމުގެ ޗެލެންޖެވެ. އެ ރާގު އޭނާ އެކި ގޮތްގޮތަށް ކުޅެމުން ގޮސް އޭނާގެ މަންމަމެންނަށް ކަމުދާވަރު ކުރެވުނީ ހަތަރު އަހަރުންނެވެ.\n"ސްކޫލް ނިންމާލާފައި މިއުޒިކް ކުޅެން ފެށުމުން މަންމަމެން ބުނަން ފެށީ ވަޒީފާއަކަށް ދާކަށް ނުވޭ ހެއްޔޭ. ތިނުން ކަމެއް ކުރަންވީ ނޫން ހެއްޔޭ ދެން. ތިއީ ކޮން ކަމެއް ހެއްޔޭ؟ މިއުޒިކް ކުޅުމަކީ ވަޒީފާއެއް ހެއްޔޭ؟ މިއުޒިކް ކުޅެގެން ލާރި ބިޔޭ ހެއްޔޭ؟،" މޫޝާން ބުންޏެވެ.\n"މިއީ ވެސް އާމްދަނީއެއް ހޯދަން ރަނގަޅު ކަމެއްކަން މަންމަމެންނަށް ކޮންވީންސްކޮށްދޭން ހަތަރު އަހަރު ނެގި."\n"މިއުޒިކް ކުޅެގެން ވެސް ރަނގަޅު އާމްދަނީއެއް ހޯދިދާނެ. ވަޒީފާއެއް އަދާކުރާ ކަމަކަށް ވަނީ ހެނދުނު ހޭލައިގެން ޓައީ އަޅައިގެން އަށެއް ޖަހާއިރަށް އޮފީހަށް ދިއުމަކުން އެކަންޏެއް ނޫން،" ހެނދުނު ހޭލައިގެން ރިސޯޓްތަކުގައި މުޅި ހަފުތާ އެކުގައި ގަވާއިދުން މިއުޒިކް ކުޅޭ މި ޒުވާނާ ބުނީ މިހެންނެވެ.\nއޭނާގެ މި ދިރިއުޅުމަށް މިހާރު 10 އަހަރުވަނީ އެވެ. މޫޝާން ބުނަނީ މިވަރުގެ ކަމެއް އޭނާގެ ހަޔާތުގައި ކުރިން ދިމާނުވާ ކަމަށެވެ.\nކިތަންމެ ގިނަ ބަޔަކު އެއްވެފައި އޮތް ތަނަކަށް ނުކުމެ ލަވަކިޔާކަށް ވެސް އޭނާ މިހާރު ފަހެއް ނުޖެހެ އެވެ. މިއީ މިހާރު އޭނާގެ ރަސްމީ ވަޒީފާ އެވެ. އެކަމަކު އޭނާގެ ހިޔާލު އަދިވެސް ތަފާތެވެ.\n"ޖޮބެއްގެ ގޮތުގައެއް ނުބަލަން އަދިވެސް މިއުޒިކް ކުޅުން. އެއީ މިއުޒީޝަނެއްގެ ގޮތުގައި އަޅުގަނޑު ދައްކަން ޖެހޭ ކޮލިޓީ ގެއްލިދާނެތީ. ހަމައެކަނި އާމްދަނީއެއް ހޯދަން މިއުޒިކް ކުޅޭ ނަމަ މީތި ބެލެސްއެއް ނުވާނެ. އެހެންވީމަ އަޅުގަނޑު މަސައްކަތްކުރަނީ ޕެޝަން ވެސް ކުރިއަށް ނެރެގެން،" މޫޝާން ބުނީ މިހެންނެވެ.\nދެން ކުރިއަށް އޮތީ އޭނާގެ އަމިއްލަ ރާގުގެ ލަވަތަކަށް ހާއްސަކޮށްފައިވާ އަލްބަމެކެވެ. އޭގެ ފުރަތަމަ ސިންގަލް "ރީތިކަން" އަންނަ މަހު ނެރުމަށް އޭނާ ދަނީ ވީޑިއޯ ލަވައެއްގެ މަސައްކަތް ވެސް ކުރަމުންނެވެ.\n"އަލްބަމްގެ ހަމައެކަނި ޓާގެޓަކީ ދިވެހިންނެއް ނޫން. އަދި ގިނަ ލާރިތަކެއް ހޯދާކަށް ވެސް ނޫން މި އަލްބަމް ނެރެނީ. ސެލްފް ޕްރޮމޯޝަނަކަށް މި އަލްބަމް ހަދަނީ ބޮޑަށް. އެއީ ރިސޯޓްތަކުގައި ކުޅޭއިރު ވެސް އިތުރު ޕްރޮމޯޝަނެއް ލިބޭނެތީ،" މޫޝާން ބުންޏެވެ.\n"މިއުޒިކަކީ ޔުނިވާސަލް ލެންގުއޭޖެއް. އެހެންވީމަ ދިވެހިބަހުން ލަވަ ހަދައިގެން ނެރުނަސް ހަމަ ދިވެހިން ނޫން ބަޔަކަށް ވެސް ކަމުގޮސްދާނެ."


male city council in male there saafu kurumuge masahkai fahtaifi – Iru\nމާލޭ ސިޓީ ކައުންސިލް އިން މާލެތެރެ ސާފު ކުރުމުގެ މަސައްކަތް ފައްޓައިފި\nމާލޭ ސިޓީ ކައުންސިލް އިން މާލެތެރެ ސާފު ކުރުމުގެ މަސައްކަތް ފައްޓައިފިއެވެ.\nމާލެ ސިޓީ މޭޔާރު ޝިފާ މުހައްމަދު ވިދާޅުވީ، މާލޭގައި އެކި ސަރަހައްދުތަކަށް މީހުން ކުނިއަޅާފައި ހުންނަ ތަންތަން ސާފު ކުރުމަށް މަސައްކަތް ކުރަމުންދާ ކަމަށެވެ. އެގޮތުން މިހާރު ސިޓީ ކައުންސިލުން ސާފު ކުރަމުން ދަނީ ނީލަން ފިހާރަ ސަރަހައްދެވެ.\nމާލޭގެ މަގުމަތީގައި އެކި ސަރަހައްދުތަކުގައި އަދިވެސް ކުނި ބަހައްޓާފައި ހުންނަ ތަން ފެނެއެވެ. ބާވެފައި ހުންނަ ފިލާތަކާއި ގޮދަޑި ފަދަ ސާމާނު ވެސް މަގުމައްޗަށް ނެރެފައި ހުންނަ އިރު އެފަދަ ތަކެތި އުކާލެވޭނެ އިންތިޒާމްތައް ވެމްކޯއިން ހަމަޖެހިފައި އޮވެއެވެ. ގޭގެއިން ނެރޭ މިފަދަ ބޮޑެތި ކުނިތައް އުކާލުމަށް ވެމްކޯއިން އެހީތެރިކަން ފޯރުކޮށްދޭ އިރު ވެސް މީހުން މިފަދައިން މަގުމައްޗަށް ކުނި އަޅާތީ އެކަމުގެ ކަންބޮޑުވުން މޭޔަރު ހިއްސާ ކުރެއްވިއެވެ.\nމޭޔަރު ވިދާޅުވީ، ރާއްޖެއިން ބޭރު އެހެން ގައުމުތަކުގައި މަގުމައްޗަށް ކުނި އަލާ މީހުން ޖޫރިމަނާ ކުރާ ކަމަށެވެ. ރާއްޖޭގައި މި ފަދައިން ކުނި އަޅާ ފަރާތްތަކަށް ކުނި އުކޭނެ ގޮތްތައް އޮތް އިރުވެސް ވެމްކޯގައި ރަޖިސްޓާ ނުކޮށް މާލެ މަގުތަކުން އެކި ސަރަހައްދަށް ކުނި އަޅަމުން ދާ ކަމަކީ ހިތާމަ ކުރަންޖެހޭ ކަމެއް ކަމަށް ޝިފާ ސިފަކުރެއްވިއެވެ.\nމިއަދު މާލެ ސަރަހައްދު ސާފު ކުރުމަށްފަހު ކުނި ގިނަކޮށްފައި ހުރި ސަރަހައްދުތައް ފާހަގަކޮށް އެތަންތަނުގެ ލިސްޓެއް ހާމަ ކުރައްވާނެ ކަމަށް ޝިފާ ވިދާޅުވިއެވެ. މިއަދު މާލެ ސިޓީގައި މުވައްޒަފުން މަދު ކަމާއި މާލޭގެެ ރައްޔިތުންނަށް ދިމާވާ ދަތިތައް ހައްލުކޮށް ދިނުމަށް ހާއްސަ ފުލުހުންގެ ފޯހެއް ގާއިމްކޮށްފައި ނެތް ކަން އޭނާ ފާހަގަ ކުރެއްވިއެވެ. މިފަދަ ކަންކަން ހައްލު ކުރުމަށް މާލެ ސިޓީގެ ދަށުން މަގުމަތި ބަލަހައްޓަން ފުލުހުން ތިބޭ ނަމަ ވަރަށް ބޮޑު ތަފާތެއް ގެނެވިދާނެ ކަމަށް މޭޔަރު ވިދާޅުވިއެވެ.


TikTok in7Million account remove kohfi – adduLIVE\nޓިކްޓޮކް އިން ހަތް މިލިއަން އެކައުންޓް ރިމޫވްކޮށްފި\nJul 01, 2021, 21:04 ޝަބްނަމް ރަޝީދު\nޓިކްޓޮކް ބޭނުން ކުރެވޭނެ ކަމަށް ކަނޑައަޅާފައިވާ އުމުރަށް ވުރެ ހަނގުކަމަށް ބެލެވިފައިވާ ހަތް މިލިއަނަށްވުރެ ގިނަ ކުދިންގެ އެކައުންޓް ޓިކްޓޮކްއިން ރިމޫވް ކޮށްފިއެވެ.\nވީޑިއޯ ޝެއަރ ކުރެވޭ މި ޕްލެޓްފޯމަކީ ގިނަ އަދަދެއްގެ ބަޔަކު ބޭނުން ކުރަމުންދާ ޕްލެޓްފޯމެކެވެ. އެކި މީހުން ތަފާތު ހުނަރުތައް ވީޑިއޯގެ ޒަރިއްޔާއިން ދައްކާލާއިރު މީހުންނަށް ދައްކާލަން ބޭނުންވާ ތަފާތު ވައްތަރުގެ ވީޑިއޯތައް ގިނަ މީހުން ދަނީ މި އެޕްލިކޭޝަން މެދުވެރިކޮށް ހިއްސާ ކުރަމުންނެވެ.\nޓިކްޓޮކް ބޭނުން ކުރެވޭނެ ކަމަށް ކަނޑައަޅާފައިވަނީ 13 އަހަރުން މަތީގެ މީހުންނެވެ. އެހެން ކަމުން 13 އަހަރުން ދަށުގެ ކުދިންނަށް އެކައުންޓް ހަދައިގެން މި އެޕްލިކޭޝަން ބޭނުން ކުރުމަކީ މަނާ ކަމެއް ކަމަށް ޓިކްޓޮކްއިން ވަނީ ނިންމާފައެވެ.\nމިއީ މިފަދަ ގޮތަކަށް ޓިކްޓޮކްއިން ހިސާބު އާންމު ކުރި ފުރަތަމަ ފަހަރެވެ. ކޮމިއުނިޓީ ގައިޑްލައިން އެންފޯސްމަންޓް ރިޕޯޓްގައި މި އަދަދު ހާމަކޮށް ޓިކްޓޮކްއިން ބުނެފައިވަނީ މިކަމުގެ ސަބަބުން އާންމުންނަށް ޓިކްޓޮކްގެ ޤަވާއިދުތައް އެނގިގެންދާނެ ކަމަށެވެ. އެ ގޮތުން މި އެޅި ފިޔަވަޅަކީ ކުޑަކުދިންގެ ހިމާޔަތަކަށް އެޅުނު ފިޔަވަޅެއް ކަމަށް ވެސް އެ ފަރާތުން ހާމަކުރެއެވެ.\nރިޕޯޓްގައި ހާމަކޮށްފައިވާ ކަންތަކަށް ބަލާއިރު 61,951,327 ވީޑިއޯ އެޕްލިކޭޝަންގެ ގަވާއިދުތަކާއި ޚިލާފު ވެފައިވާތީ ރިމޫވް ކޮށްފައިވެއެވެ. އެއީ އަޕްލޯޑް ކޮށްފައިވާ ވީޑިއޯތަކުގެ 1 އިންސައްތައަށް ވުރެ މަދު އަދަދެއް ކަމަށް ބަޔާން ކޮށްފައިވެއެވެ. އޭގެ ތެރެއިން 82 އިންސައްތަ ރިމޫވް ކޮށްފައިވަނީ އެއްވެސް ބަޔަކަށް ފެނުމުގެ ކުރިން ކަމަށާއި، 91 އިންސައްތަ ރިމޫވް ކޮށްފައިވަނީ އެއްވެސް މީހަކު ރިޕޯޓް ކުރުމުގެ ކުރިން ކަމަށް ވެސް ރިޕޯޓްގައި ލިޔެފައިވެއެވެ. އަދި އޭގެ ތެރެއިން 93 އިންސައްތަ ރިމޫވް ކުރެވިފައިވަނީ އަޕްލޯޑް ކުރިތާ 24 ގަޑިއިރުވެސް ނުވަނީސް ކަމަށް ވެސް ޓިކްޓޮކްއިން ހާމަކޮށްފައިވެއެވެ.\nމީގެ އިތުރުން 1,921,900 އިޝްތިހާރު ޕޮލިސީތަކާއި ޚިލާފު ވުމުގެ ސަބަބުން ރިމޫވް ކޮށްފައިވެއެވެ. އަދި 11,149,514 އެކައުންޓްތައް ގައިޑްލައިންތަކާއި ޚިލާފު ވެގެން ރިމޫވް ކޮށްފައިވެއެވެ.\nޗައިނާގެ މަޝްހޫރު މި އެޕްލިކޭޝަން އަކީ ޒުވާނުންގެ މެދުގައި ވަރަށް މަޝްހޫރު އެއްޗަކަށް ވަނީ ވެފައެވެ. ރާއްޖޭގައި ވެސް ޓިކްޓޮކް ތަރިން ވަނީ އުފެދިފައެވެ. ޓިކްޓޮކްއިން ފެނި މަޝްހޫރުވެ އާންމުންގެ މެދުގައި މަޤްބޫލްކަން ހޯދަމުންދާ ދިވެހިން ދަނީ ދުވަހެއް ދުވަހަކަށް އިތުރުވަމުންނެވެ.


SunOnline: Copa America final: Aadhaige match eh noon, Raskamuge thahuthah kuraa hanguraama eh!\nކޮޕާ އެމެރިކާ ފައިނަލު: އާދައިގެ މެޗެއް ނޫން، ރަސްކަމުގެ ތަހުތަށް ކުރާ ހަނގުރާމައެއް!\nޢަބްދުﷲ އައިމަން 10 Jul 2021, 10:13\nއާޖެންޓީނާއާއި ބްރެޒިލްގެ ލެޖެންޑުން --\nބައިނަލް އަގުވާމީ ފުޓުބޯޅައިގައި އާޖެންޓީނާއާއި ބްރެޒިލަކީ އަބަދުވެސް ހަތުރުންނެވެ. ދެކުނު އެމެރިކާގެ މި ދެވާދަވެރިން ފުޓުބޯޅައިގައި ހޯދާފައިވާ ކާމިޔާބީތަކާއި، ދެ ގައުމުގައި އުފެދުނު ހުނަވެރި ފުޓުބޯޅައިގެ ޖީލުތަކުން ހާމަވަނީ މި ދެ ހަތުރުންގެ ވާދަވެރިކަމަކީ އިއްޔެއަކު މިއަދަކު ފެށުނު ކަމެއް ނޫންކަމެވެ. އެތައް ޖީލުތަކަކަށް ދެމެމުން އައި އެ ވާދަވެރިކަމުގެ ހުޅު އަނެއްކާވެސް ރޯވެ އަދަމުންދަނީ މާދަމާރޭ އޮންނަ ކޮޕާގެ ފައިނަލަށެވެ.\nފުޓުބޯޅައިގެ އެންމެ ޅަފަތުން ފެށިގެން މި ދެގައުމުގައި އެހާ ބޮޑު ވާދަވެރިކަމެއް އުފެދުނީ ކީއްވެތޯ ސުވާލު އުފައްދާ އިރު، އެ ދެ ގައުމުގައި އުފެދުނު އާދަޔާ ޙިލާފު މޮޅެތި ކުޅުންތެރިންގެ ނަންތައް ހަނދާން ކޮށްލުމުން އެޔަށް ފުރިހަމަ ޖަވާބެއް ލިބެ އެވެ. މިދެގައުމުގެ މަޝްހޫރު ތަރިންނަކީ މުޅި ދުނިޔެއަށްވެސް މަޝްހޫރު ތަރިންނެވެ. އާޖެންޓީނާއިން ނަމަ ޑިއޭގޯ މަރަޑޯނާ އާއި ލިއޮނަލް މެސީ އެވެ. އަލްފްރެޑޯ ޑިސްޓެފާނޯ އާއި މާރިއޯ ކެމްޕަސް އެވެ. ގަބްރިއަލް ބަޓިސްޓޫޓާ އާއި ސާޖިއޯ އަގުއޭރޯ އެވެ. ހުއާން ރިކުއެލްމޭ އާއި ކާލޯސް ޓެވޭޒް އެވެ. ބްރެޒިލުން ނަމަ ޕެލޭ، ގަރިންޗާ، ޒިކޯ، ރޯމާރިއޯ، ރިވާލްޑޯ އަދި ރޮބާޓޯ ކާލޯސް އެވެ. ރޮނާލްޑޯ، ރޮނާލްޑީނިއޯ، ކާކާ އަދި ނޭމާ އެވެ.\n[އާޖެންޓީނާއާއި ބްރެޒިލް ކުޅުނު މެޗެއްގައި ހަމަނުޖެހުމެއް ހިނގައިގެން އުޅޭ މަންޒަރު]\nމީގެ އިތުރުން ވެސް ދެ ގައުމުގެ މުޅި ޓީމަކީ އަބަދުވެސް ސަރަހައްދީ ގައުމުތަކާއި، މުޅި ދުނިޔޭގެ ފެންވަރުގެ ބޮޑެތި އެހެން ބާރުތައް ވެސް ޖެހިލުންވާ ވަރުގެ ޓީމުތަކެވެ. އެހެން ކަމުން މި ވަރުގެ ދެ ޓީމުގެ ކުރިމަތިލުމަކީ އެތައް އެތައް ސަޕޯޓަރުންނާއި ޖުމުލަކޮށް މުޅި ފުޓުބޯޅަ އާއިލާ އެކަމަކަށް ނަޒަރު ހުއްޓޭނެ ކަމެއްކަން ޔަގީންވެ އެވެ. އެ ފޯރިގަދަ މެޗަށް ދެ ޓީމުން ވެސް މިވަގުތު ތައްޔާރަށް އޮތް އިރު، މާދަމާ ފަތިހު ކުޅޭ މެޗަކީ އެތައް ގޮތަކުން ހާއްސަ މެޗަކަށްވާނެ އެވެ.\nމުހިއްމު ކުޅުންތެރިންތަކެއްގެ ފަހު ކޮޕާއަށް ވެދާނެ\nމިފަހަރުގެ ކޮޕާ އެމެރިކާއަށް ބަލާލާއިރު އާޖެންޓީނާގެ ޓީމަކީ ޖުމުލަކޮށް ޒުވާން ސްކޮޑެއްގެ މައްޗަށް އެކުލެވޭ ޓީމެކެވެ. އެހެން ނަމަވެސް އެ ޓީމުގައި ހިމެނޭ މުހިއްމު ބައެއް ކުޅުންތެރިންނަށް މިއީ ފަހު ކޮޕާ އެމެރިކާ ކަމަށް ވުމަކީ ވަރަށް ގާތް ކަމެކެވެ. އޭގެ ތެރޭގައި ކެޕްޓަން ލިއޮނެލް މެސީ، އޭންޖެލް ޑިމާރިއާ، ސާޖިއޯ އަގުއޭރޯ ފަދަ ކުޅުންތެރިންނަކީ އުމުރުގެ ގޮތުން އިތުރު ކޮޕާއަކަށް ވާސިލު ނުވެދާނެ ކަމުގެ ބިރު އޮތް ކުޅުންތެރިންނެވެ.\nހާއްސަކޮށް ދުނިޔޭގެ މޮޅު ކުޅުންތެރިޔާގެ މަގާމު ހޯދާފައިވާ މެސީއަށް މިއީ އޭނާ ހަޔާތުގެ އެންމެ މުހިއްމު އެއް މެޗަށް ވާނެ އެވެ. އާޖެންޓީނާއަށް ރެކޯޑް އަދަދަކަށް މެޗު ކުޅެދިން މެސީ ވަނީ އެ ޓީމަށް 150 މެޗު ކުޅެދީފަ އެވެ. އަދި އެ މެޗުތަކުގައި އޭނާ ވަނީ 76 ގޯލު ޖަހައި ގައުމީ ރެކޯޑު ވެސް ހަދައިފަ އެވެ. މީގެ ކުރިން ތިންފަހަރެއްގެ މަތިން ކޮޕާ އެމެރިކާގެ ފައިނަލާއި، 2014 ވަަނަ އަހަރު އޮތް ވޯލްޑް ކަޕުގެ ފައިނަލުގައި ވެސް އާޖެންޓީނާއާ އެކު މެސީ ވަނީ ނާކާމިޔާބުވެފަ އެވެ. އެހެން ކަމުން މާދަމާގެ ފައިނަލަކީ މެސީގެ ޓްރޮފީ ކެބިނެޓުން މަދުވާ ހަމައެކަނި ބައިނަލް އަގުވާމީ ތަށި އިތުރު ކުރުމަށް އޭނާއަށް ލިބޭ ފަހު ފުރުސަތައްވުން އެކަށީގެންވެ އެވެ.\n[އާޖެންޓީނާއާއި ބްރެޒިލް ބައްދަލު ކުރި މެޗެއްްގެ ތެރެއިން: މިއީ ބައިނަލް އަގުވާމީ ފުޓުބޯޅައިގެ އެންމެ ވާދަވެރި ދެ ގައުމު.]\nއަނެއްކޮޅުން ބްރެޒިލްގެ ޑިފެންޑަރު ތިއާގޯ ސިލްވާއަށްވެސް މިއީ ފަހު ކޮޕާ އެމެރިކާއަށް ވުމުގެ ފުރުސަތު ބޮޑެވެ. އުމުރުން 36 އަހަރުގެ ސިލްވާ މި މުބާރާތަށް މިފަހަރު ކުރިމަތިލީ ޗެލްސީއާ އެކު ޔޫރޮޕުގެ ޗެމްޕިއަންގެ ގޮތުގަ އެވެ. އެހެން ކަމުން މިފަހަރުގެ ކޮޕާ ކާމިޔާބު ކުރުމަކީ އޭނާގެ ފުޓުބޯޅަ ކެރިއަރުގެ އެންމެ ކާމިޔާބު އަހަރެއްގެ ގޮތުގައި ފާހަގަކުރުމަށް އޮތް ރަނގަޅު ފުރުސަތެކެވެ.\nތާރީހުގައި ވެސް ވާދަވެރިކަން ނޫން އެއްޗެއް ނެތް\nމިދެގައުމުގެ ދެމެދުގައި ވާދަވެރި މެޗެއް ފުރަތަމަ ކުޅެވުނީ 1904 ގައެވެ. އޭގެފަހުން މިހާތަނަށް އައިއިރު މިދެގައުމުގެ ސީނިއާ ޓީމު ރަހުމަތްރެރިކަމުގެ މެޗުތަކާއި ވާދަވެރި މެޗުތަކުގައި ވަނީ 107 ފަހަރު ވާދަކޮށްފަ އެވެ. މީގެން 43 މެޗުން ބްރެޒިލް މޮޅުވެފައިވާއިރު އާޖެންޓީނާ މޮޅުވެފައިވަނީ 39 މެޗުންނެވެ. މިމެޗުތަކުގައި ބްރެޒިލުން 166 ގޯލް ޖަހާފައިވާއިރު އާޖެންޓީނާގެ އަދަދަކީ 161 އެވެ. އެންމެ ގިނަ ގޯލް ޖަހާފައިވާ ކުޅުންތެރިއަކީ 8 ގޯލް ޖެހި ބްރެޒިލްގެ ލިއޮނިޑާސް އެވެ. އެންމެ ގިނަ މެޗް ކުޅެފައިވަނީ 16 މެޗް ކުޅެފައިވާ އިޓަލީގެ އިންޓަ މިލާންގެ ލެޖެންޑް ހާވިއާ ޒަނެއްޓީ އެވެ.\nމި ދެ ގައުމުގެ ކާމިޔާބީތަކަށް ނަޒަރު ހިންގާލާއިރު ބްރެޒިލުން ވަނީ ރެކޯޑް އަދަދަކަށް ދުނިޔޭގެ ޗެމްޕިއަންކަން ފަސްފަހަރެއްގެ މަތިން ހޯދައިފަ އެވެ. އެގައުމުން ހަތަރު ކޮންފެޑެރޭޝަން ކަޕު ކާމިޔާބު ކުރި އިރު ނުވަ ފަހަރެއްގެ މަތިން ދެކުނު އެމެރިކާ ބައްރުގެ ކޮޕާ އެމެރިކާ ވަނީ ކާމިޔާބުކޮށްފަ އެވެ. އަދި އެހެންމެ އެންމެ ފަހުގެ އޮލިމްޕިކުގައި ވެސް ބްރެޒިލުން ވަނީ ވާދަކޮށް ފުރަތަމަ ތަށި ހޯދައިފަ އެވެ. އަނެއްކޮޅުން އާޖެންޓީނާ ވަނީ ދެފަހަރު ވޯލްކަޕް ކާމިޔާބުކޮށްފަ އެވެ. އޭގެ އިތުރުން ފީފާ ކޮންފެޑެރޭޝަންސް ކަޕް 1 ފަހަރު ހޯދައި ކޮޕާ އެމެރިކާ 14 ފަހަރު ކާމިޔާބު ކޮށްފައިވެ އެވެ. އާޖެންޓީނާއިން ވަނީ ދެފަހަރެއްގެ މަތިން އޮލިމްޕިކްސް ކާމިޔާބު ކޮށްފަ އެވެ.\nއެންމެ ފަހުން ބްރެޒިލް ބަލި ކުރި ޓީމަކީ އާޖެންޓީނާ އެވެ. އަދި އާޖެންޓީނާ އެންމެ ފަހުން ބަލި ކުރި ޓީމަކީ ވެސް ބްރެޒިލް އެވެ. މި ދެ ޓީމުން ބޮޑެތި މުބާރާތްތަކުގައި ކުޅެފައިވާ ހުރި މެޗުތަކަށްބަލާއިރު، ވޯލްޑް ކަޕް ގައި މިދެޓީމު މިހާތަނަށް ކުރިމަތިލާފައިވާ4ފަހަރުގެ ތެރެއިން2ފަހަރު ބްރެޒިލް މޮޅުވިއިރު 1 ފަހަރު އާޖެންޓީނާ މޮޅުވި އެވެ. ކޮޕާ އެމެރިކާގެ މިދެޓީމުގެ ކުރިމަތިލުންތަކުގެތެރެއިން 15 ފަހަރު އާޖެންޓީނާ މޮޅުވިއިރު 10 ފަހަރު ބްރެޒިލް މޮޅުވި އެވެ.\nކޮޕަ އެމެރިކާ ފައިނަލުގައި އާޖެންޓީނާއާ ދެކޮޅަށް ބްރެޒިލް ކުޅުނު ތިން ފަހަރު ވެސް ވަނީ މޮޅުވެފަ އެވެ. އެއީ 1937، 2004 އަދި 2007 އެވެ. ބްރެޒިލުން 2007 ވަނަ އަހަރުގެ ފައިނަލުގައި އާޖެންޓީނާ އަތުން މޮޅުވީ 3-0 އިންނެވެ. އަދި އެންމެ ފަހުން 2019 ވަަނަ އަހަރުގެ މުބާރާތުގެ ސެމީ ފައިނަލުގައި ބްރެޒިލުން ވަނީ އާޖެންޓީނާގެ މައްޗަށް 2-0 އިން ކުރިހޯދައިފަ އެވެ.\nއާޖެންޓީނާ އާއި ބްރެޒިލް އެންމެ ފަހުން ކޮޕާ އެމެރިކާގެ ފައިނަލުގައި ވާދަކޮށްފައިވަނީ 2007 ވަނަ އަހަރު އެވެ. އެ މެޗު 1-0 އިން ކާމިޔާބުކޮށް ޗެމްޕިއަންކަން ހޯދީ ބްރެޒިލެވެ. ކޮޕާ އެމެރިކާގެ ތާރީހުގައި އެންމެ ކާމިޔާބު ޓީމަކީ 15 ފަހަރު މުބާރާތް ކާމިޔާބުކޮށްފައިވާ އުރުގުއޭ އެވެ.\nމިފަހަރުގެ ކޮޕާއަށް ނަޒަރެއް..\nއާޖެންޓީނާއިން މިފަހަރުގެ ކޮޕާ ފައިނަލަށް ދަތުރު ކުރީ ޕެނަލްޓީގައި ކޮލޮމިބިއާ ބަލިކޮށްގެންނެވެ. އެންމެ ފަހުން ކުޅުނު ދެ ފައިނަލުގައި ވެސް ޕެނަލްޓީން ބަލިވި އާޖެންޓީނާއިން އެދުވަހުގެ ޕެނަލްޓީ ކާމިޔާބު ކުރީ ޖެހި ފަސް ޕެނަލްޓީގެ ތެރެއިން ތިން ޕެނަލްޓީ ދިފާއުކޮށްގެންނެވެ. ކުއާރޓާ ފައިނަލުގައި އިކުއެޑޯ އަތުން މޮޅުވީ ތިން ގޯލު ޖަހައިގެންނެވެ. މެސީގެ ދެ އެސިސްޓާއި، ގޯލަކުން އެ މެޗު ކާމިޔާބު ކުރި އިރު، ގުރޫޕް ސްޓޭޖުގައި ކުޅުނު ތިން މެޗުގެ ތެރެއިން ދެ މެޗު އެ ޓީމުން ވަނީ ކާމިޔާބު ކޮށްފަ އެވެ. އެއީ އުރުގުއޭއާއި ޕެރަގުއޭ މެޗެވެ. ދެން ކުޅުނު ޗިލީ މެޗުންވީ އެއްވަރެވެ.\nބްރެޒިލުން ފައިނަލަށް ދަތުރު ކުރީ ޕެރޫ ބަލިކޮށްގެންނެވެ. މިފަހަރުގެ ކޮޕާގައި 100 ޕަސަންޓް މޮޅުވުމުގެ ރެކޯޑަކާ އެކު ފައިނަލަށް ދަތުރު ކުރި ބްރެޒިލަށް އެންމެ އުނދަގޫވި މެޗަކީ ކުއާރޓާ ފައިނަލުގައި ޗިލީއާ ދެކޮޅަށް ކުޅުނު މެޗެވެ. މެޗު 0-1 ގެ ނަތީޖާއަކުން ނިމުނު ނަމަވެސް އެ މެޗުގެ ދެވަނަ ހާފުގެ ކުރީކޮޅު ގެބްރިއަލް ޖީސުސްއަށް ދެއްކި ރަތްކާޑާ އެކު އެ ޓީމުން މެޗުގެ ބޮޑުބައެއް ވަނީ 10 ކުޅުންތެރިންނާ އެކު ކުޅެފަ އެވެ. އެ ޓީމުން ގުރޫޕް ސްޓޭޖުގައި ވާދަކޮށްފައިވަނީ ކޮލޮމްބިއާ، ޕެރޫ އަދި އިކުއެޑޯއާ އެވެ.\nމިފަހަރުގެ ކޮޕާގެ އެންމެ ގިނަ ގޯލު ޖަހާފައިވަނީ މެސީ އެވެ. މެސީ ވަނީ ހަތަރު ގޯލު ޖަހައިފަ އެވެ. އެންމެ ގިނަ އެސިސްޓްވެސް ހެދީ މެސީ އެވެ. ފަސް އެސިސްޓް މިހާތަނަށް ހެދި މެސީ ވަނީ ހަތަރު މެޗުން މޮޅު ކުޅުންތެރިޔާގެ މަގާމުވެސް ހޯދައިފަ އެވެ.


Karan Johar aa jehunu massala Karthik kiyai nudhin!\nކަރަން ޖޯހަރާ ޖެހުނު މައްސަލަ ކާރްތިކް ކިޔައި ނުދިން\nކަރަން އާއި ކާރްތިކް\nކަރަން ޖޯހަރްގެ "ދޯސްތާނާ 2" އިން ކާރްތިކް އާރްޔަން ވަކި ކުރުމުން ފިލްމު އިންޑަސްޓްރީގައި އެ ވާހަކަ ވަރަށް ގަދަޔަށް ދެކެވުނެވެ. އެކަށީގެންވާ ރަނގަޅު އުޒުރެއް ނުދައްކާ އެކްޓަރަކު ފިލްމަކުން ވަކި ކުރުމަކީ ވަރަށް މަދުން ނޫނީ ނުވާ ކަމަކަށް ވާތީ އެވެ. ޚާއްސަކޮށް ފިލްމު އިއުލާންކޮށް ފިލްމުގެ ބައެއް ކާރްތިކް ޝޫޓް ކޮށްފައި ވަނިކޮށް އޭނާ ކުއްލިއަކަށް ފިލްމުން ވަކި ކުރުން ވީ އެންމެން ވެސް ވަރަށް އަޖައިބުވީ ކަމަކަށެވެ.\nކުއްލިއަކަށް ކާރްތިކް ފިލްމުން ވަކިކުރީ ކަރަން އާއި އޭނާއާ ޖެހުނު މައްސަލައަކާ ހެދި ކަމަށް ވާހަކަ ދެކެވެ އެވެ. ނަމަވެސް މިކަން ވެގެން އުޅޭ ގޮތް ކަރަން ވެސް އަދި ކާރްތިކް ވެސް ހާމައެއް ނުކުރެ އެވެ.\nކާރްތިކް ކައިރީގައި ވަރަށް ގިނަ ނޫސްވެރިން އެކި ގޮތްގޮތަށް މި ސުވާލު ކޮށްފި އެވެ. ނަމަވެސް އެއްވެސް ފަހަރަކު އޭނާ ސުވާލުގެ ޖަވާބެއް ނުދެ އެވެ. ކާރްތިކް ބުނަނީ އޭނާއަކީ ބޮލީވުޑްގެ އެއްވެސް ކޭމްޕަކަށް ނިސްބަތްވާ މީހެއް ނޫން ކަމަށާއި އޭނާގެ ކެރިއަރުގައި ލިބެމުންދާ ކުރިއެރުންތަކަކީ އަމިއްލަ ހުނަރާއި މަސައްކަތުން ހޯދާ އެއްޗެއް ކަމަށެވެ.\nއާޖްތަކް އަށް ދީފައިވާ އިންޓަވިއު އެއްގައި ވެސް ކާރްތިކް ބުނީ ކަރަން ޖޯހަރްގެ "ދޯސްތާނާ 2" އާ ގުޅޭ އެއްވެސް ވާހަކައެއް ދައްކަން ބޭނުން ނުވާ ކަމަށެވެ. އަދި އޭނާއަކީ އެއްވެސް ކޭމްޕަކަށް ނިސްބަތްވާ މީހެއް ނޫންކަމަށާއި އޭނާގެ ކުރިއެރުން ބިނާވެފައިވާ އޭނާގެ ހުނަރާ ކަމަށެވެ.\n"ދޯސްތާނާ 2" އިއުލާންކުރީ 2019 ގައެވެ. އަދި ފިލްމުގެ ޝޫޓިންގް ކުރިޔަށް ދަނިކޮށް ކޮވިޑް-19 ޕެންޑެމިކް އާ ހެދި އަހަރެއްހާ ދުވަހަށް ޝޫޓިންގް ހުއްޓާލާފައި ބާއްވަން މަޖްބޫރުވީ އެވެ. އަދި ފަހުން ފިލްމު ފަށަންވީއިރު ކާރްތިކް ފިލްމުން ވަކިކޮށް އެހެން އެކްޓަރަކު އެ ރޯލަށް ލާން ދަރްމާ ޕްރޮޑަކްޝަނުން ނިންމައި އެކަން ވަނީ އިއުލާން ވެސް ކޮށްފަ އެވެ.\nކާރްތިކް ބުނި ގޮތުގައި "ދޯސްތާނާ 2" އިން އޭނާ ވަކިކުރި ހަބަރާއެކު ވަރަށް ގިނަ މީހުން ނެގެޓިވް ކޮމެންޓުތައް އޭނާއާ މުހާތަބުކޮށް ކުރަމުން ދެއެވެ. އަދި އެކަމުގެ ސަބަބުން އޭނާއަށް އަސަރު ނުކުރިޔަސް މައިންބަފައިންނާއި އާއިލާގެ މީހުންނަށް އޭގެ ނޭދެވޭ އަސަރުތައް ކުރާތީ ކަންބޮޑުވެ އެވެ.\nބޮލީވުޑްގެ މީހަކު ހަނގައެއް ނުކުރޭ: ކާރްތިކް


ލަފްޒަކުން ފަހުބައި | Esfiya - Dhivehi Vaahaka Site\nއެވަގުތު ޒިޔަލް ހޭލައިގެން ރޮއެގަތެވެ. ނިދިފައި އޮތް ޒާޔާއަށް ހޭލެވުނީ ވެސް އެވަގުތުއެވެ. އަދި ޒާޔާއަށް ނިދުނުތާ މާގިނަ އިރުތަކެއްނުވެއެވެ. އެހެންވެ ޒާޔާގެ ބޮލަށް ހުރީ ފާޑަކަށް އެނބުރުން އަރާފައެވެ. ކައިރީގައި ހުރި ބުއްފުޅި ނަގާ ޒިޔަލްގެ ތުބުގައި ޖެއްސީ ރާއިދުއެވެ.\nޒާޔާއަށް ކަމެއް ވާނީ ޒާޔާގެ ދެލޯ ހުޅުވިގެން ނޫން ހެއްޔެވެ؟ ރާއިދު ކޮޓަރި ތެރޭގައި ހުރި ކަމެއްވެސް ޒާޔާއަށް ރޭކާނުލައެވެ. އަނެއްކާވެސް އަރާމު ނިދީގެ ތެރެއަށް ޒާޔާ ގެބިގެން ދިޔައީއެވެ.\nސިގެރެޓަކަށްފަހު ސިގެރެޓެއް ހުލިވަމުން ދިޔައެވެ. އަތުގައި އޮތް ޒާޔާގެ ފޯނަށް ނަޒަރު ހުއްޓާލައިގެން ރާއިދު އިނީ ގޭގެ ފެންޑާގައެވެ.\nއެ ދަންވަރު ޒާޔާއަށް އެތައް ފަހަރަކު ޝާރިފް ގުޅާފައި އެވަނީ ކީއްކުރަން ހެއްޔެވެ؟ އަނެއްކާ ޒާޔާ މަށަށް ކެހި ދިނީ ހެއްޔެވެ؟ ކުރިންވެސް ޝާރިފްއާއި ޒާޔާ އާ ބެހޭގޮތުންވަނީ ތަފާތު އަޑުތަކެއް އަރާފައެވެ.\nއަތުގައި އޮތް ސިގެރެޓް ބުރި ހޫރާލަމުން ރާއިދު ނިތްކުރީގައި އަތް ހާކާލިއެވެ. ހިތަށް ލިބުނު ނުތަނަވަސްކަން ހައްތާާހާވީ އިތުރެވެ. ޒާޔާ އަތުން ބީވުމަކީ ރާއިދުއަށް ކެތް ކުރެވޭ ވަރުގެ ކަމެއް ނޫނެވެ.\n“ދަރިފުޅާ ރާއިދު. އައީތަ؟ މަންމަ އުޅެފިން ޔަމަން އާ ދެކުދިންނަށް ގުޅާލަންވެސް. ތި މީހުން ވީ ހިސާބެއް ބަލާލަން. މިހާ ގަދަ ވިއްސާރައިގައި ކަނޑު މައްޗަށް ނިކުތުން އެހާ ރަނގަޅެއް ނުވާނެ.” ބަދިގެ ފަރާތަށް ނިކުމެ ނިކުމެ ހުރި ފާއިޒާ ހިތަށް ހަމަޖެހުމެއް ލިބުނީ ރާއިދު މެންނަށް އެއްވެސް ނުރައްކަލެއް ނެތްކަން ޔަޤީންވީމައެވެ.\n“ގަދަކަމުން ހިފުނު އެން ކޮޅުވެސް މަރުވީ. އެހެންވެ އައީ ދޯ ރާއިދު.” ފާއިޒާގެ ސުވާލަށް ޖަވާބު ދިނީ ތެތް އިސްތަށިގަނޑުން ފެން ހިއްކަމުން ނިކުތް ޔަމަންއެވެ.\n“ސައިހަދަންތަ ދެކުދިންނަށް؟” ފާއިޒާ ހިނިތުންވެލަމުން އަހާލިއެވެ.\n“ކޮފީ ބޮއެފިން މަންމާ. ނިދާލާފައި ތެދުވެ ކާނީ.” ރާއިދު ގޮސްވަނީ ކޮޓަރިއަށެވެ.\nޔަމަންވެސް އެގަޑީގައި ކާކަށް ބޭނުމެއްނުވިއެވެ. އޭނާވެސް ބޭނުންވީ އަރާމުކޮށްލާށެވެ.\nނިދިފައި އޮތް ޒާޔާގެ މޫނަށް ފޫހިކަމެއްނެތި ރާއިދު ބަލަހައްޓައިގެން އޮތެވެ. މާޒީގެ ފޮނި ހަނދާންތައް ލޯމައްޗަށް ސިފަވާ ކޮންމެ ފަހަރަކު ރާއިދުއަށް ހިނިތުންވެލެވެއެވެ.\nނަމަވެސް ހަމަ ދެވަނަ ސިކުންތުގައި އެ ހުރިހާ އުފާވެރިކަމެއް ވިއްސިވިހާލި ވެގެންދެއެވެ. ރާއިދުގެ ހިތުގައި އުފެދިފައިވާ ހުރިހާ ސުވާލުތަކަށް ޖަވާބު ނުލިބެނިސް ދެން ރާއިދު އަކަށް ހަމައެއް ނުޖެހޭވެނެއެވެ. ރާއިދުގެ ހިތަށް ކެތްވަނީކީވެސް ނޫނެވެ. ޒާޔާއަށް ގޮވާ ހޭލައްވަން ކިތަންމެ ފަހަރަކު ރާއިދުގެ ހިތަށް އެރިއެވެ. ނަމަވެސް ޒާޔާއަށް ގޮވާކަށް ރާއިދުގެ ޒަމީރު އެއްބަސްނުވީއެވެ. އެހާވެސް ޒާޔާދެކެ ރާއިދު ލޯބިވެއެވެ.\n“ޑެޑީ.” ކުޑަކުޑަ ޒިޔަލް ހޭލައިގެން ތެދުވެ ރާއިދުގެ ގައިގައި އޮޅުލައިގަތެވެ. ވާނީވެސް އެހެން ނޫން ހެއްޔެވެ؟ ޒިޔަލް ހޭލާއިރު ރާއިދު ނުހުންނަތާ އެތައް ދުވަހެކެވެ.\n“ދަރިފުޅު ހަންގްރީވީ ދޯ. ހިނގާ މާމަ ކައިރިއަށް ސައިބޯލަން. މަންމި އަދި ނުހޭލައޭ.” ރާއިދު ޒިޔަލްގެ ކޮލުގައި ތުންފަތް ޖައްސާ ބާރުކޮށްލިއެވެ.\nލިބުނު އުފަލުގައި ޒިޔަލް ރާއިދުގެ އަތު ތެރޭގައި ބޮޑިވެގަތެވެ.\nފާއިޒާ އާއި ޒިޔަލް ހަވާލު ކުރުމަށްފަހު ރާއިދު އެނބުރި ކޮޓަރިއަށް ވަން އިރު ޒާޔާ އެނދުން ތެދުވަނީއެވެ.\nރާއިދު ފެނިފައި ޒާޔާއަށް ލިބުނީ ކުއްލި ސިހުމެކެވެ. ހިނިތުންވެލަންވެސް ޒާޔާއަކަަށް ނޭނގުނެވެ.\n“ޝާރިފް ގުޅިތަ؟” ރާއިދު ޒާޔާގެ ކުރި މައްޗަށް އައިސް ހުއްޓުނެވެ. ރާއިދުގެ ސުވާލުން ޒާޔާގެ ނޭވާ ހާސްކޮށްލި ކަހަލައެވެ.\n“ކީއްވީ؟ ކުއްލިއަކަށް ތިހެން ތިއެހީ؟” ޒާޔާއަށް ވާހަކަދެއްކުނީ ގަދަކަމުން ކަހަލަ ގޮތަކަށެވެ.\nޖަވާބު ދިނުމުގެ ބަދަލުގައި ރާއިދު ޖީބުން ނެގީ ޒާޔާގެ ފޯނެވެ. ޒާޔާއަށް ތެޅިގަނެވުނެވެ. ރާއިދުއަށް އެމަންޒަރު ރީއްޗަށްވެސް ފެނުނެވެ.\n“ޒާޔާ ކޮންކަމަކާތަ ތިހާ ހާސްވަނީ؟” ޒާޔާގެ އަމަލުތައް ހުރިގޮތުން ރާއިދުގެ ޝައްކު ޔަޤީނަށް ބަދަލުވަނީ ކަހަލައެވެ.\n“ތި ފޯނު ކިހިނެއްވީތަ؟” އެ ފިނި ފިނި ދުވަހުވެސް ޒާޔާ ހުރީ ދާހިއްލާ ފޯވެފައެވެ. ރާއިދު ފޯނުގައި ހުރި ޝާރިފްގެ މިސް ކޯލަތައް ޒާޔާއަށް ދައްކާލިއެވެ.\nޒާޔާގެ އަނގަ ބަންދުވި ކަހަލައެވެ. ނަސީބެކެވެ. ވާހަކަ ދައްކާފައި ހުރި ކޯލް ހިސްޓްރީ ޒާޔާއަށް ފޮހެލެވުނު ކަމެވެ.\n“ތިކަމާ ތަ ރާއިދު ހިތް ހަމަ ނުޖެހިފައި ތިހުރީ؟ ތީގަ ނެތެއްނު އަހަރެންގެ މައްސަލައެއް. އެއްފަހަރުވެސް ޖަވާބު ދީ ވާހަކަ ނުދައްކަމެއްނު.” ޒާޔާ އަމިއްލަ ނަފްސު ދިފާޢު ކުރުމުގެ މަސައްކަތް ފެށިއެވެ.\n“ގައިމު ގުޅަން ޖެހޭ ސަބަބެއްވެސް އޮންނާނެތާ؟ ގުޅަން ކެރޭނީވެސް ޒާޔާ ވާހަކަ ދައްކާތީއެއްނު.” ރާއިދު އަދިވެސް ހަޤީޤަތް އޮޅުން ފިލުވަން މަސައްކުރަނީއެވެ. ޒާޔާ ދައްކާ އެއްވެސް ވާހަކައެއްގައި ބުރަދަނެއް ނެތް ކަން ރާއިދުއަށް އިޙްސާސްވާތީއެވެ.\n“މަށެއް ޝާރިފްއަކާއި ވާހަކައެއް ނުދައްކަން. އެކަމަކު ދިލާ އައި މިގެޔަށް ރޭގައި.” ޒާޔާ ޝާރިފްގެ ގުޅުން ސިއްރުކުރަން ޒާޔާއަށް ކުރަން ޖެހުނު ކޮންމެ ކަމެއް ޒާޔާ ކުރާނެއެވެ. ރާއިދުގެ ކުރިމަތީގައި އޭނާ އެހާވަރަށް ދޮގު އެހަދަނީވެސް އެހެންވެއެވެ.\n“ކޮން ދިލާއެއްތަ؟” ރާއިދު ވިސްނަން ހުރެފައި އަހާލިއެވެ.\n“ދިލާ ނޭނގެދޯ އަދި ރާއިދުއަކަށް. އެއީ ޝާރިފްގެ ވައިފް. އަހަރެން އެމީހުންނޭ ކިޔާފައި ދޮގު ވާހަކަ ފަތުރަނީއޭ ކިޔާފައި މިގެޔަށް އައިސް ވަރަށް އެއްޗެހި ކިޔާފައި ދިޔައީ. އެހެންވީމަ ޝާރިފްގެ ފޯނުން ދިލާވެސް ގުޅާފާނެއެއްނު. ޝާރިފް އަކީ މަށަކަށް ގުޅާ މީހެއްނޫން.” ޒާޔާ މޮޅު ގޮތަކަށް ވާހަކަ އަނބުރާލިއެވެ. ރާއިދުއަށް ފަސޭހައިން ޤަބޫލު ކުރެވޭފަދަ ގޮތަކަށެވެ. ކަންތައް ވީވެސް އެހެންނެވެ.\nޒާޔާގެ ވާހަކަތައް ރާއިދުއަށް ޤަބޫލުކުރެވުނެވެ.\n“ނަމްބަރު ބްލޮކް ކޮށްލާ. އޭރުން ނުގުޅޭނެއެއްނު.” ފޯނުން ޝާރިފްގެ ނަމްބަރު ރާއިދު ބްލޮކް ކޮށްލިއެވެ. ޒާޔާގެ ކުރިމަތީގައެވެ. ޒާޔާގެ ހިތް ފުނޑު ފުނޑުވެގެންދިޔަ ކަހަލައެވެ. ޝާރިފްއާއި ވާހަކަ ނުދައްކާ ހުރުމަކީ ޒާޔާއަކަށް ކުޅަދާނަ ވާވަރުގެ ކަމެއްނޫނެވެ.\nނަމަވެސް ކުރާނީ ވަކި ކީއް ހެއްޔެވެ؟ ރާއިދު ދެން ޝާރިފްގެ ނަމްބަރު ބްލޮކް ލިސްޓްގަ އިނދޭތޯވެސް ބަލާނެއެވެ.\nފެންކަޅިވެގެން ގޮސް ރޮވެން ކައިިރިވުމާއެކު ޒާޔާ ރާއިދު މޭތެރޭގައި މޫނު ފޮރުވާލިއެވެ.\n“ބޭބީ. ދެރަވީތަ؟ ސޮރީ. އަހަންނަށް މާބޮޑަށް ނެގެޓިވް ވެވުނީ ދޯ.” ޒާޔާގެ ފަން އިސްތަށިކޮޅުގައި ރާއިދު ފިރުމަމުން ދިޔައެވެ.\nޒާޔާ ދެލޯ މަރާލިއެވެ. ހިތުގައިވާ އުދާސްތައް ރާއިދުގެ ކުރިމަތީގައި ބޭރު ކުރެވެންނެތީމައެވެ. ޔަޤީނެވެ. ޒާޔާގެ ހިތުގައިވާ މާޔޫސްކަމަކީ ކޮބައިކަން އެނގިއްޖެއްޔާ ރާއިދު އެގޮތަކަށް ޒާޔާގެ ގައިގައި ނުފިރުމާނެއެވެ. އެންމެ ފަޅި ސިކުންތަކުވެސް ރާއިދު ޒާޔާގެ ކައިރިޔަކު ނުހުންނާނެއެވެ.\nދެ ދުވަސް ފާއިތުވެއްޖެއެވެ. ގަދަ ވަޔާއި ވިއްސާރައާއި އެކުގައެވެ. މޫސުން ތަން ނުދޭތީ ރާއިދުމެންނަށްވެސް ނުފުރުނެވެ. ހުއްޓާނުލާ ވާރޭ ވެހޭތީ ބޭރަކަަށްވެސް ނުދެވެއެވެ.\nޝާރިފް ނުފެނި އުޅެން ޒާޔާ އަށް ކިހާ އުނދަގޫވާކަން ޒާޔާ އަށް އެދުވަހު އިޙްސާސް ކުރެވުނެވެ. ޝާރިފް މިހާރު ހުންނާނީ ވަރަށް ރުޅި އައިސްފައި ކަންވެސް ޒާޔާއަށް އެނގެއެވެ. އެކަމަކު ޝާރިފްއަށް ގުޅޭނެ އެއްވެސް ގޮތެއްނެތެވެ. ރާއިދު ހުއްޓާ ޝާރިފްގެ ނަމްބަރަށް ގުޅާކަށްވެސް ޒާޔާއަކަށް ނުކެރޭނެއެވެ.\n“ހާދަ ފުން ވިސްނުމެއްގައި؟” ރާއިދުގެ އަޑަށް ޒާޔާ ސިހުނެވެ.\n“ނޫން.” ޒާޔާ އަވަސް އަވަހަށް ދެފަރާތަކަށް ބޯ ހޫރާލިއެވެ.\n“ހިނގާބަލަ ބޭރަށް ނިކުމެލަން. ފިހާރައަކަށްވެސް ދާން ޖެހޭ އެބަ. މިވަގުތު ވާރޭވެސް ހުއްޓާލާފަ އެއޮތީ.” ޝާރިފް ޒާޔާގެ އަތުގައި ހިފާލިއެވެ.\nބޯ ޖަހާލަމުން ޒާޔާ ތެދުވީ ރާއިދުގެ އަތް ދުރުކޮށްލަމުންނެވެ.\nރާއިދުގެ ސައިކަލް ފަހަތުގައި އިން އިރުވެސް ޒާޔާއަށް ވަށައިގެން ހޯދެނީއެވެ. މަގެއްގެ މަތިންވެސް ޝާރިފްގެ ހިޔަނި ނަމަވެސް ފެނޭތޯއެވެ.\nފިހާރަ ބަންދުކޮށްފައި ހުރުމުން ހުޅުވަންދެން ރާއިދު ސައިކަލް މަޑުކޮށްލީ އަތިރިމަތީގައި ހަދާފައި ހުރި ހަޓެއްގެ ކައިރިއަށެވެ. އަވަސް އަވަހަށް ޒާޔާ ސައިކަލުން ފައިބައިގެން ގޮސް އެ ހަޓް ތެެރެއަށް ވަނެވެ.\n“އިރުކޮޅަކުން ހުޅުވާނެ ދޯ؟” ރާއިދުވެސް ޒާޔާގެ ފަސްފަހަތުން އައިސް ހަޓް ތެރެއަށް ވަނެވެ. ނަމަވެސް ޒާޔާގެ ޖަވާބެއް ނުލިބުނެވެ.\nރާއިދު ޒާޔާގެ މޫނަށް ނަޒަރު ހުއްޓާލިއެވެ. އޭރު ޒާޔާ އެއްދިމާއަކަށް ބަލަން ހުރިތަން ފެނިފައި ރާއިދުވެސް އެނބުރި ބަލާލިއެވެ.\nއެވަގުތު ތަންކޮޅެއް ދުރުގައި ސައިކަލްމަތީގައި އިށީނދެލައިގެން އިން ޝާރިފް ރާއިދުއަށް ފެނުނެވެ. އަނެއްކާވެސް ރާއިދުގެ ހިތުގައި ސުވާލު އުފެދުނެވެ. ޒާޔާ އެހާ ޝައުޤުވެރިކަމާއެކު ޝާރިފްއަށް ބަލަންވީ ސަބަބެވެ.\n“ހިނގާ ދަމާ.” ރާއިދު ޒާޔާގެ އަތުގައި ހިފިއެވެ.\n“ހިނގާ.” އިސް އޮބާލަމުން ޒާޔާ ބުނެލީ ހިތާއި ދެކޮޅަށެވެ.\n“ރާއިދު. ހިނގާބަލަ ދޯންޏަށް އަރާލާފައި އަންނަން.” ރާއިދުމެން ގޭގެ ދޮރު މައްޗަށް ސައިކަލްގައި އައިސް މަޑުކޮށްލިއިރު ޔަމަން ނިކުމެ ހުއްޓެވެ.\nޒާޔާ އަވަސް އަވަހަށް ސައިކަލުން ފޭބުމާއެކު ރާއިދުގެ ފަހަތަށް ޔަމަން އެރިއެވެ. ރާއިދު ސައިކަލް ދުއްވާލުމާއެކު ޒާޔާ ދުވެ ގޮސް ކޮޓަރިއަށް ވަދެ ތަޅުލިއެވެ.\nލިބުނު ފުރުސަތު ނަގާލާކަށް ޒާޔާ ބޭނުމެއް ނުވިއެވެ.\nއަވަސް އަވަހަށް ޝާރިފްގެ ނަމްބަރަށް ގުޅާލިއެވެ.\n“ވާ ވަރުވީތަ މަށަށް ތިގުޅީ؟” ފުރަތަމަވެސް ޒާޔާއަށް ކުރިމަތިލާން ޖެހުނީ ޝާރިފްގެ ރުޅިގަނޑާއެވެ. ނަމަވެސް ޒާޔާ ޝާރިފްއަށް ވީގޮތް ކިޔާދިނެވެ.\n“އެހެން ވިޔަސް ހެޔޮ. ގުޅެން ޖެހޭނެ ޒާޔާއަށް މަށަށް.” ޝާރިފްގެ ރުޅި މައިތިރި ވާގޮތެއް ނުވިއެވެ.\n“އަހަރެންވީމަ ޖެހޭނެ ގުޅެން. ޝާރިފް ދިލާ ކައިރީ އޮންނައިރު މަށަށް ގުޅައިގެންތަ އިންނަނީ.” ޝާރިފްގެ ވާހަކަތައް ހުރިގޮތުން ޒާޔާގެ ގާތަށްވެސް ރުޅިއައެވެ.\n“ދެން ނުގުޅީމަ ވީނު. މީގެ ފަހުން މަށަށް ގުޅައިގެން ނުވާނެ.” ޝާރިފް ޒާޔާގެ މޫނު މައްޗަށް ފޯނު ކަނޑާލިއެވެ.\nޒާޔާ ހަމަ އެސިކުންތުގައި ޝާރިފްއަށް ގުޅިއެވެ. ނަމަވެސް ކޮންމެ ފަހަރަކުވެސް ޝާރިފްގެ ނަމްބަރު ބިޒީ ވަނީއެވެ. ޝާރިފް ޒާޔާގެ ނަމްބަރު ބްލޮކް ކޮށްލިއެވެ.\nޒާޔާއަށް ހުރެވުނީ ހަދާނެ އިތުރުގޮތެއް ނޭނގިފައެވެ. ވީ ދެރައިން ޒާޔާގެ ލޮލުން ކަރުނަ ހިލުނެވެ. ޝާރިފްއަށް އެހެން ބުނެލަން ކިހާ ފަސޭހަ ހެއްޔެވެ؟ ޒާޔާ ދެރަކޮށް ހިތުގައި ޖައްސަން ޝާރިފް ފަސްނުޖެހުނެވެ. ޒާޔާ އެނދުމައްޗަށް ވެއްޓިގަނެ ރޯން ފެށިއެވެ.\nއިރާކޮޅު އަނެއްކާވެސް ވާރޭ އޮއްސާލިއެވެ. ޒިޔަލްގެ ބޮލުގައި ފިރުމާލަ ފިރުމާލަ ޒާޔާ އޮތެވެ. ޒިޔަލް ނިންދަވާށެވެ. އަދިވެސް ޒާޔާގެ ސިކުނޑި ތެރޭގައި އެނބުރެމުން ދިޔައީ ޝާރިފްގެ ރުޅިވެރި ބަސްތަކެވެ.\n“ޒާޔާ. ޒިޔަލް އެ ނިދީނު. އަދިވެސް ފިރުމަނީތަ؟” ޒާޔާގެ ކައިރީގައި ރާއިދު އައިސް އޮށޯވެލިއެވެ.\n“ވާހަކައެއް ބުނަންތަ؟” ބުރު ނޭނގޭ ވަރަށް އެނބުރެމުންދިޔަ ފަންކާއަށް ނަޒަރު ހުއްޓާލައިގެން އޮވެ ރާއިދު އަހާލިއެވެ.\n“ހޫމް.” ޒާޔާގެ ޖަވާބު ކުރެވެ. އެއްވެސް ޝައުޤުވެރިކަމެއް ނެތް ކަހަލައެވެ.\n“މިއައީ ބައްޕައަށް ގުޅާލާފައި. ހަފްތާއެއް ފަހުން އަހަރެމެން އެއްކޮށް މާލެއަަށް ބަދަލުވަނީ.” ރާއިދު ބުނެލީ ޒާޔާ އަޑުއަހަން ބޭނުންވާ ކަހަލަ ލަފްޒުތަކެއްނޫނެވެ. ނަމަވެސް ނުރުހުން ވެވޭކަށްވެސް ޒާޔާއަކަށް ނެތެވެ.\n“އޯކޭ.” މިފަހަރުވެސް ޒާޔާ ދިނީ ކުރު ޖަވާބެކެވެ. ނަމަވެސް ޒާޔާގެ ހިތެއް މާލެ ބަދަލުވާކަށް ނޭދެއެވެ.\nޒާޔާގެ މަޑުމައިތިރިކަން ރާއިދުއަށް ސިފަވީ ޒާޔާ އަދިވެސް ކުރީ ދުވަހު ވީ ކަންތައްތަކާއި ހިތްހަމަނުޖެހިފައި ހުރި ކަމަށެވެ.\nއިރުކޮޅަކު ޒާޔާއަށް ބަލަން އޮވެފައި ރާއިދު ޒާޔާގެ ހަށިގަނޑު ގާތަށް ދަމާލިއެވެ.\nނަމަވެސް ޒާޔާގެ މާބޮޑު ޝައުޤެއްނެތެވެ. ރާއިދު ދެރަވިއެވެ. ނަމަވެސް ރާއިދު އެހާ ފަސޭހައިން ދުލެއް ދޭކަށް ބޭނުމެއްނުވިއެވެ.\nރާއިދުގެ ބީހުންތަކުން ޒާޔާގެ ހިއްސުތައް ހޭލައްވަމުން ދިޔައެވެ. އިސާހިތަކު ރާއިދުގެ އަތު ތެރޭގައި ޒާޔާ ހައްޔަރުވެއްޖެއެވެ.\nހެނދުނުގެ ނާސްތާ ގަޑީގައި މާލެ ބަދަލުވާ ވާހަކަ ރާއިދު ޒާޔާގެ އާއިލާއާއި ހިއްސާކޮށްލިއެވެ. ފާއިޒާމެން ދެރަވި ނަމަވެސް އަބަދު ރާއިދުމެންނަށް ރަށުގައި ނޫޅެވޭނެކަން ޤަބޫލުވެސް ކުރެއެވެ.\n“އަދި ޗުއްޓީއެއްގައި އަންނާނަންދޯ. އެސޮރު ނެތީމަ މިގެ ވަރަށް ފަޅުވާނެ.” ފާއިޒާ އެންމެ ދެރަވަނީ ޒިޔަލް ނުފެންނާނެތީއެވެ.\nޒާޔާ އެއްވެސް އެއްޗެއް ނުބުނެއެވެ. އަދިވެސް ޒާޔާ އެވިސްނަނީ ޝާރިފްއާއި ދޭތެރޭގައެވެ. ޝާރިފްއާއި ރުޅި ހަދާފައި ހުންނާކަށް ޒާޔާއަކަށް ފަސޭހައެއް ނޫނެވެ. އެއްވެސް ހިތްހަމަޖެހުމެއްވެސް ޒާޔާއަށް ނުލިބޭ ކަހަލައެވެ.\nހަވީރު ރާއިދު މަހަށް ފުރުމުން ޒާޔާ ޝާރިފްގެ ފޯނަށް ގުޅަން ފެށިއެވެ. ނަމަވެސް ލިބުނީ ހަމަ އެއްޖަވާބެކެވެ. ނަމްބަރު ބިޒީ ކަމަށެވެ. އެތައް ފަހަރަކު ގުޅި އިރުވެސް ޝާރިފްގެ ފަރާތުން އެއްވެސް ކޯލެއް ޒާޔާއަކަށް ނުލިބުނެވެ.\nއެންމެފަހުން ޒާޔާ ވަރުބަލިވެގެން ހުއްޓާލީއެވެ.\nއެކަމަކު މަގެއްގެ މަތިންވެސް ޝާރިފް ފެނިދާނެކަމަށް ޒާޔާ ދެން ނިކުތީ ބޭރަށެވެ. ޒިޔަލްގެ އަތުގައި ހިފައިގެން ހިނގާލުމުގެ ނަމުގައެވެ.\nގޭގެ ދޮރުމައްޗަށް ނިކުތް ތަނާ ޒާޔާ އަށް ޝާރިފް ފެނުނެވެ. ވަރަށް ބާރަށް ސައިކަލްގައި އަންނަނިކޮށެވެ. ޒާޔާއަށް ކަޅިވެސް ޖަހާނުލާ ހުރެވުނީ ބަލާށެވެ. ޝާރިފް އަޅާވެސް ނުލިއެވެ. ޒާޔާގެ ހިތަށް ތަދު ކޮށްލުމަށްފަހު ޝާރިފް ޖެހިގެން އޮތް ގޯޅި އަޅައި ޒާޔާއަށް ގެއްލުނެވެ.\nހަޤީޤަތުގައިވެސް ވަރަށް ބޮޑަށް ޒާޔާގެ ހިތުގައި ޖެހިއްޖެއެވެ.\n“މަންމާ. ދޭބަލަ ޒިޔަލް ގޮވައިގެން ހިނގާލަން.” އެވަގުތު ދޮރާށި ހުޅުވާލާފައި ނިކުތް ފާއިޒާ ފެނިފައި ޒާޔާ ބުނެލިއެވެ. ޒާޔާގެ ވާހަކަ ރަނގަޅަށް ނުނިމެނިސް ކުޑަކުޑަ ޒިޔަލް ދުވެފައި ގޮސް ފާއިޒާގެ އަތުގައި ހިފިއެވެ.\nޒާޔާ އެނބުރި ގޮސް ގޭތެރެއަށްވަނެވެ. ޝާރިފްގެ ކުރިމައްޗަށް އަރާކަށް އިތުރަކަށް ޒާޔާގެ ހިތްވަރެއްނެތެވެ.\nކޮޓަރީގެ ދޮރު ހުޅުވާލާފައި ވަން ގޮތަށް ޒާޔާ އެނދުމައްޗަށް ވެއްޓިގަތެވެ. ޝާރިފްގެ ރަޙްމުކުޑަ އަމަލުތަކުން ޒާޔާގެ ހިތަށް ލިބެމުންދަނީ ބަޔާން ނުކުރެވޭހާ ހިތްދަތި ވޭންތަކެކެވެ. ނަމަވެސް ޝާރިފްއަށް ވަރިހަމަތާއެވެ.\nޒާޔާ ސިހުނީ ފޯނުގެ ރިންގްގެ އަޑަށެވެ. ބާލީސް ދަށުގައި އޮތް ފޯނު ނަގާ ބަލާލި ވަގުތު ޒާޔާއަށް ފުންމައިގެން ތެދުވެވުނެވެ.\n“ޝާރިފް.” ޒާޔާއަށް އުފަލުން ރޮވުނު ކަހަލައެވެ.\n“ވާހަކައެއް އޮޅުންފިލުވަދޭން މިގުޅީ.” ޝާރިފްގެ އަޑުގައިވާ ސީރިއަސްކަމުން ޒާޔާގެ ހިތް ތެޅިލިއެވެ. މޫނުމަތީގައިވާ އުފާވެރިކަން ވަގުތުން ގެއްލުނެވެ. އަނެއްކާ ޝާރިފް އެއުޅެނީ ކޮން ވާހަކައެއް ދައްކަންބާއޭ ޒާޔާއަށް ހިތާ ހިތާ ސުވާލުކޮށްލެވުނެވެ.\n“ބުނެ-ބާ؟” ޒާޔާގެ އަޑު ދިޔައީ ކެނޑި ކެނޑިގެންނެވެ. ޝާރިފްގެ އަޑުގައިވަނީ މީގެ ކުރިން ދުވަހަކުވެސް ނުވާހާ ސީރިއަސްކަމެވެ. އެކަން ޒާޔާއަށް ވަރަށް ރަނގަޅަށް ވިސްނިއްޖެއެވެ. އޮޅުންފިލުވަން ބޭނުންވެސްވެއެވެ. ނަމަވެސް ހިތް އެހާ ބިރުވެސް ގަނެއެވެ.\n“މިރޭ އަހަރެން ދާނަން. ނުނިދާތި.” ޝާރިފް ފޯނު ކަނޑާލިއެވެ. ޒާޔާގެ ޖަވާބަކަށް އިންތިޒާރު ކުރުމެއްވެސް ނެތިއެވެ. ޒާޔާ ގާތަަށް އައީ އަމަށަކު ރުޅިއެއްނޫނެވެ. ވަގުތުން ޒާޔާ ޝާރިފްގެ ނަމްބަރަށް ގުޅާލިއެވެ. ދެތިން ފަހަރަކު ގުޅުމުންވެސް ލިބުނު ބިޒީ ޓޯން އިން ޒާޔާގެ ނަމްބަރު އިނީ އަދިވެސް ބްލޮކް ކޮށްފައިކަން ޒާޔާއަށް އެނގުނެވެ.\nހިތާ ހިތާ ޝާރިފްއަށް ކުދި ކިޔަމުން ޒާޔާ އެނދުގައި އޮށޯވެލިއެވެ. އަދިވެސް ހުއްޓުމެއްނެތި ތެޅެމުންދާ ހިތަކަށް ހަމަޖެހުމެއް ނުލިބެއެވެ. ޝާރިފް ދައްކަން އުޅެނީ ކޮންވާހަކައެއް ކަން ނޭނގި ޒާޔާ ހަމަ ހާސްވަނީއެވެ.\nފާރުގައި ހަރުކޮށްފައިވާ ގަޑިއަށް ނަޒަރު ހުއްޓާލައިގެން ޒާޔާ ހުންނަންތާ ގަޑިއެއްހާ އިރު ވެއްޖެއެވެ. ޝާރިފްގެ ފޯނަކަށް ޒާޔާއަކަށް ނުގުޅެއެވެ. އެހެންވެ ޝާރިފް ގުޅަންދެން މަޑުކުރުން ނޫން ގޮތެއް ޒާޔާއަކަށްނެތެވެ.\nމިހާރު އެކެއް ޖަހަނީއެވެ. ޝާރިފް ދެން ނާންނާނެހެން ހީވާތީ ޒާޔާ އެނދުގައި އޮށޯވެލިއެވެ. ނިދޭތޯއެވެ. ނަމަވެސް މިރޭ ނިދި ވަނީ ޒާޔާގެ ލޮލާއި މުޅިން ރުޅިވެފައި ކަހަލައެވެ. ވާނީވެސް އެހެން ނޫން ހެއްޔެވެ؟ ޝާރިފް ދައްކަން އެ އުޅޭ ވާހަކަ ނޭނގެންދެން ޒާޔާގެ ހިތަކަށް ފިނިކަމެއް ނުލިބޭނެއެވެ. ތަފާތު ޚިޔާލުތަކުން ސިކުނޑި ފުރާލައިގެން އޮތް ޒާޔާ ސިހުނީ ފޯނުގެ ރިންގްގެ އަޑަށެވެ. ޒާޔާ އަވަސް އަވަހަށް ފޯނު ނަގާ ކަންފަތުގައި ޖައްސާލަމުން ގޮސް ދޮރު މަޑުމަޑުން ހުޅުވާލިއެވެ.\nއެވަގުތު ރިލޭޝަންގެ މީރު ވަސް މުޅިތަނަށް ފަތުރާލަމުން ކޮޓަރިތެރެއަށް އައިސް އެވަނީ ޝާރިފްއެވެ.\nއެތައް ދުވަހަކަށްފަހު ރަނގަޅަށް ޝާރިފް ފެނުމާއެކު ޒާޔާގެ ހިތް އެދުނީ ހިތް ފުރެންދެން ޝާރިފްއަށް ބަލަން ހުންނާށެވެ. ނަމަވެސް ޒާޔާގެ ސިކުނޑި އެކަމާއި މުޅިންދެކޮޅު ހެދިއެވެ.\nޝާރިފް ޒާޔާއާއި ދިމާއަށް ބަލާވެސް ނުލާ ސައިޑް ޓޭބަލްމަތީގައި ފޯނާއި ސިނގެރޭޓް ފޮށި ބާއްވާލިއެވެ. އަދި ވަރަށް މަޑުމަޑުން އެނދުގެ އެއްފަރާތުގައި އިށީނދެލިއެވެ. ޝާރިފްގެ އެއްވެސް ސަމާލުކަމެއް ނުލިބުމުން ޒާޔާ މަޑުމަޑުން ހިނގާފައި ގޮސް ޝާރިފްއާއި ޖެހިގެން އިށީންނަމުން އިސްޖަހާލިއެވެ.\n“ޒާޔާ ލޯތްބެއް ނުވޭ ދޯ އަސްލު އަހަރެންދެކެއެއް؟” ޝާރިފްގެ ސުވާލުން ޒާޔާ ސިހުނެވެ. އަދި އެ ސުވާލު ޝާރިފް ޒާޔާއާއި ކުރުންވީ ޒާޔާއަށް ހައިރާން ކުރުވަނިވި ކަމަކަށެވެ. މިފަދަ ދަން ގަޑިއެއްގައި ޝާރިފް އެތަނުގައި އެ އިނދެވެނީވެސް ޒާޔާ ޝާރިފްދެކެ ވާ ލޯބިންކަން ޝާރިފްއަށް ނުވިސްނުނުކަމެވެ.\n“ދައްކަން އުޅުނު ވާހަކަ ދައްކަބަލަ؟” ޝާރިފްގެ ވާހަކަ ހުރިގޮތުން ޒާޔާއަށްވެސް ވާހަކަދެއްކުނީ ވަރަށް ހަރުކަށިކޮށެވެ. ޒާޔާގެ ސުވާލާއެކު ޝާރިފް ޒާޔާގެ މޫނަށް ނަޒަރު ހުއްޓާލިއެވެ. އޭރުވެސް ޒާޔާއިނީ އިސްޖަހާލައިގެންނެވެ.\n“ވަރަށް ލޯބިވޭ ބުނެފިއްޔާ ޤަބޫލުކުރާނަަންތަ؟” ޝާރިފް ޒާޔާ ދަތްދޮޅީގައި ހިފައި ހިއްލާލިއެވެ. ކުއްލިއަކަށް ހިތަށް ލިބުނު އުފަލުގައި ޒާޔާ ޝާރިފްގެ މޭތެރޭގައި ބޮޑިވެލަމުން ދެލޯ މަރާލިއެވެ.\n“ތިއެއްނޫނެއްނު ބުނަން އުޅުނު ވާހަކައެއް. ދެން ބުނެބަލަ އަސްލު ކޮން ވާހަކައެއްކަން.” ޝާރިފްގެ އަތު ތެރޭގައި ބޮޑިވެގެން އޮވެ ޒާޔާ ޝާރިފްގެ މޫނަށް ބަލާާލިއެވެ.\n“ޒާޔާ ނުދައްޗޭ މަށަށް ނުފެންނަ ހިސާބަށް. ވަޢުދުވޭ ނުދާނަން ކަމަަށް.” ޝާރިފް ޒާޔާގެ އަތުގައި ހިފާލީ ވަރަށް މަޑުމަޑުންނެވެ. އަދި ޝާރިފްގެ ރާގުގައިވަނީ އާދޭހެވެ. ޝާރިފްގެ އެސުވާލަށް ޖަވާބުދިނުންވީ ޒާޔާއަށް ވަރަށް އުނދަގޫކަމަކަށެވެ. އެތައް އިރެއްވީއިރުވެސް ޒާޔާއަށް ޖަވާބު ނުދެވުނީ އެހެންވެއެވެ. ރާއިދު ޒާޔާ ގެންދާނެކަން ޒާޔާއަށް ވަރަށް ރަނގަޅަށް އެނގެއެވެ.\n“ޕްރޮމިސް؟” ޝާރިފް ޒާޔާގެ ކުރިމަތީގައި އަތް ހުޅުވާލިއެވެ. ޒާޔާއަކަށް ޝާރިފްގެ އެދުމާއި ދެކޮޅު ހަދާކަށް ނުކެރުނެވެ. ހުޅުވާލެވިފައިވާ ޝާރިފްގެ އަތްތިލަ މަތީގައި އަތް ބާއްވާލަމުން ޒާޔާ ވަޢުދުވިއިރުވެސް ޒާޔާގެ މޫނުމަތިން އެއްވެސް އުފާވެރިކަމެއް ފެންނާކަށްނެތެވެ. ނިދާބޮކީގެ ފަނޑު އަލީގެ ސަބަބުން ޒާޔާގެ މޮޅިވެރިކަން ޝާރިފްއަކަަށްވެސް މާބޮޑަކަށް ފާހަގަވިހެނެއް ހިއެއްނުވެއެވެ.\nއާދައިގެ މަތިން އެ ހަމަ ހިމޭން ދަންވަރުވެސް ވެގެންދިޔައީ ޒާޔާއާއި ޝާރިފްގެ ހަޔާތުގައި ލިޔެވުނު ޚާއްސަ ރެޔެއްގެ ގޮތުގައެވެ. ހިތްގައިމު ފޮނި ހަނދާންތަކެއް އެރޭގެ ކޮންމެ ފަޅި ސިކުންތެއްގައި އެކުލެވުނެވެ.\nޒާޔާގެ ކަރުގައި މޫނު ޖައްސާލައިގެން ޝާރިފް އޮތީ މާނޭވާ ލެވިލެވިއެވެ.\n“ވަރުބަލިވީތަ؟” ޒާޔާ ޝާރިފްގެ ކަންފަތް ދޮށުގައި ސިއްރު ސިއްރުން އަހާލިއެވެ.\nޝާރިފް މޫނު ހިއްލާލަމުން ޒާޔާގެ ތުންފަތުގައި އޭނާގެ ހޫނު ތުންފަތް ޖައްސާލިއެވެ.\nއެޔާއެކު ޒާޔާ ދެލޯ މަރާލިއެވެ.\n“ލަސްވެއްޖެ ދޯ؟ އޯކޭތަ ދިޔަޔަސް؟” ޝާރިފް ޒާޔާގެ ހުއްދައަކަަށް އެ އެދުނީ އަލަށެވެ. އެހެންނޫނީ ލަސްވެގެން އަވަސް އަވަހަށް ގުޅާނަމޭ ބުނެފަ ޝާރިފް ދަނީއެވެ.\n“މަޑުކުރާށޭ ބުންޏަސް ނުހުރެވޭނެއެއްނު.” ޒާޔާ ހިނިތުންވެލަމުން ޝާރިފްގެ ފަން އިސްތަށިކޮޅާއި ކުޅެން ފެށިއެވެ.\n“މީހަކަށް ފެނުމުގެ ކުރިން ދާން ޖެހޭނު.” ޝާރިފް ޒާޔާގެ ގައިމަތިން ތެދުވެ ޓީޝާޓް ބޮލުން ވައްޓާލިއެވެ. ޒާޔާއަށް އޮވެވުނީ ބަލާށެވެ. ޝާރިފް އަބަދުވެސް ޒާޔާގެ ކައިރީގައި ހުންނާނެނަމައޭ ޒާޔާގެ ހިތަށް އަރަމުންދިޔައެވެ. ދެރަވުމާއެކު ޒާޔާގެ ލޮލުން ކަރުނަ ހިލުނެވެ. ނަމަވެސް ޒާޔާ ޝާރިފް ނުހިފަހައްޓައެވެ. ކިތަންމެ ބޭނުންވިޔަސް ޝާރިފްއަށް ޒާޔާގެ ކައިރީގައި އަބަދު ނުހުރެވޭނެކަން ޒާާޔާއަށް އެނގެއެވެ. ނަމަވެސް ޒާޔާ ދެރަވަނީ ޝާރިފްގެ އަމަލުތަައް ހުންނަ ގޮތުންނެވެ. ދާން ޖެހޭތީ ދެރަވެގެންވެސް ޝާރިފް ނޫޅޭތީއެވެ. ހަނދާންވެސް ވަނީ ބައެއް ފަހަރުއެވެ. އަދި ބައެއްފަހަރު އެހާ އަޅާވެސްނުލާތީއެވެ. ޒާޔާގެ ނިއްކުރީގައި ބޮސް ދިނުމަށްފަހު ޝާރިފް ދިޔައީއެވެ.\nއިރު ފެނުން މައްޗަށް ބޯ ހިއްލާލިއިރުވެސް ޒާޔާ އޮތީ ނުނިދިފައެވެ. ޝާރިފްގެ ޚިޔާލުތައް ޒާޔާގެ އަރާމު ނިދިކޮޅުވެސް ނަގާލީއެވެ.\nކުއްލިއަކަށް މީހަކު ދޮރުގައި ޓަކި ޖަހާލުމާއެކު ޒާޔާ ދިޔައީ ސިއްސައިގެންނެެވެ. އަވަސް އަވަހަށް ބާލީސް ދަށުގައި އޮތް ފޯނު ނަގައި ޒާާޔާ ގަޑި ބަލާލިއިރު ހެނދުނު ހަތެއް ޖަހަނީއެވެ. ދެތިން ފަހަރަކު ޝާރިފް ގުޅާފައިވެސް އޮތެވެ. އަވަސް އަވަހަށް ޝާރިފްގެ ކޯލް ލޮގް ޑިލީޓް ކޮށްލުމާއެކު ބާރު ހިނގުމެއްގައި ގޮސް ޒާޔާ ދޮރުހުޅުވާލިއެވެ.\n“ނުނިދާތަ ތިއުޅެނީ އަދިވެސް؟” ދޮރުމަތީގައި ހުރި ރާއިދު ފެނިފައި ހާސްކަން ޒާާޔާ ވަށާލިއެވެ. ޝާރިފްއާއި އެހާ ގައިގޯޅިކޮށް އުޅުމަށްފަހު ޒާޔާ ހުރީ ފެންވެސް ނުވަރައެވެ.\n“ނޫން. ނިދިފައި ހޭލެވުނީ.” ޒާޔާ އެއްފަރާާތަަށް ޖެހިލަމުން ކޮޓަރިއަށް ވަންނަން ރާއިދުއަށް ތަން ދެއްކިއެވެ.\nމޭޒުމަތީގައި ދަބަސް ބެހެއްޓުމަށްފަހު ރާއިދު ގޮސް ވަނީ ފާހާނާއަށެވެ. ޒާޔާ އެނދުގައި އޮށޯވެލިއެވެ. އަދިވެސް ޒާޔާގެ ހިތަކަށް ހަމަޖެހުމެއް ނުލިބެއެވެ.\n“ޒާޔާ. އާދެބަލަ މިތަނަށް.” ރާއިދު ފާހާނާއިން ނިކުމެ އެނދުގައި އޮށޯތް އިރުވެސް ޒާޔާއަށް ރޭކާާނުލައެވެ.\n“ހިނގާ ނިދަން ދޯ.” ޒާޔާގެ ޖަވާބުން ރާއިދު ހައިރާންވި ކަހަލައެވެ. ޒާޔާގެ މޫނަށް ސުވާލުގެ ނަޒަރަކުން ރާއިދުއަށް ބަލަހައްޓައިގެން ހުރެވުނީއެވެ.\nޒާޔާގެ ހިތަށް ތަދުވިއެވެ. ރާއިދު ދެރަވިކަން އެނގުމާއެކު ޒާޔާ ރާއިދުއާއި ގާތަށް ޖެހިލިއެވެ.\nއެޔާއެކު ރާއިދުގެ ދެއަތް ޒާޔާގެ ހަށިގަނޑު ވަށާލައިފިއެވެ. ޒާޔާ ދެލޯ މަރާލީ ހިތްހަމަ ޖެހިގެން އޮވެއެވެ. ރާއިދުގެ ބީހުންތަކުން ޒާޔާގެ ހިތުގެ އުދާސްތަކަށް ލުއި ކަމެއް ގެނެސްދިން ކަހަލައެވެ.\n“ދަރިފުޅުމެން ދިޔައީމަ މަންމަ ހާދަ އެކަނިވާނޭ.” ފާއިޒާއާއި ރާއިދު ވާހަކަ ދައްކަން ތިބީ ގޯތިތެރޭގައި ބަހައްޓާފައި ހުރި ޖޯލީގައެވެ.\n“ދާހިތެއް ނުވެޔޭ މަންމާ. އެކަމަކުވެސް ދާން ޖެހޭނެއެއްނު. ޒިޔަލްގެ ކުރިމަގަށް ވިސްނާފަވެސް.” ރާއިދުވެސް ރަށުން ދާން ޖެހޭތީ ދެރަވާކަން ހާމަކޮށްލިއެވެ.\n“ބުނެފިންތަ ޒާޔާ ކައިރީގައި ހަވީރު ފުރާ ވާހަކަ.” ފާއިޒާގެ ސުވާލަށް ރާއިދު ބޯޖަހާލީ އާއެކޭ ބުނުމުގެ ގޮތުންނެވެ.\nބަންދުކޮށްފައިވާ ފޮށިތަކަށް ބަލަހައްޓައިގެން ޒާޔާ މޮޅިން އިންނަތާ އެތައް އިރެކެވެ. ޝާރިފް ރުޅި އަންނާނެކަން ޒާޔާއަށް އިނގޭތީ ޒާޔާ ކަންބޮޑުވެއެވެ. ޒާޔާ ރަށުން ދާން ޖެހޭނީ ޝާރިފްއާއި ގުޅުން ކަނޑާލާފައި ކަމަށް ތަކުރާރުކޮށް ޝާރިފް ބުނެފައިވާތީއެވެ. ކުރާނެކަމެއް ނެތެވެ. ޒާޔާގެ މަޖުބޫރީ ހާލަތު ޝާރިފްއަށް ވިސްނައިދޭނެ ގޮތެއް ޒާޔާއަކަށް ނުވިސްނެއެވެ. ކޮންމެ ވަގުތީ ގުޅުމަކަށް ނިމުމެއް އަންނާނެއެވެ. އެ ގުޅުމަށް ދޭނެ ނަމެއް ދެއަހަރު ވީއިރުވެސް ނެތް އިރު އެގުޅުން ދެމި ނޯންނާނެ ނޫން ހެއްޔެވެ؟ ޒާޔާގެ ދިރިއުޅުމަކީ ރާއިދުއާއި ޒިޔަލްއެވެ. ހަޤީޤަތަކީއެއީއެވެ. ވީއިރު ޝާރިފްއަކީ ޒާޔާގެ ކާކު ހެއްޔެވެ؟ ސުވާލު ކުރެވުނީ ޒާޔާގެ އަމިއްލަ ހިތާއެވެ. ޝާރިފްދެކެ ޒާޔާ ލޯބިވާކަން ޔަޤީނެވެ. ނަމަވެސް އެކުގައި ދިރިއުޅެވެން ތަޤުދީރުގައި ލިޔެވިފައި ނެތީއެވެ.\nހަވީރުގެ ހިތްގައިމު ފިނި ރޯޅިތަކުން މާހައުލަށް އިތުރު ތާޒާ ކަމެއް ގެނެސްދީފައި ވާއިރު ޒާޔާ ރާއިދުގެ އަތުގައި ހިފާލައިގެން ޖެޓީ އާއި ދިމާއަށް ހިނގަމުންދެއެވެ. އާއިލާގެ ބައެއް މެމްބަރުން ޒާޔާމެން ފުރުވުމަށްޓަކައި ގޮސް ތިއްބެވެ. ފާއިޒާ ޒިޔަލް އާއި ހުއްޓާނުލައި ލޯބިކުރަމުން ދިޔައެވެ.\nއޭރުވެސް ޒާޔާގެ ދެލޯ ހޯދަނީ ޝާރިފްއެވެ. ނަމަވެސް ޝާރިފްއެއް ނުފެނުނެވެ. އެންމެންނާއި ސަލާމް ކުރުމަށްފަހު ޒާޔާމެން ލޯއްޗަށް އެރިއެެވެ.\nސީޓުގައި ބުރަކަށި ޖައްސާލިތަނާ ސައިކަލްގައި ބާރުބާރަށް ދުއްވަމުން ދިޔަ ޝާރިފް ޒާޔާގެ ލޮލުގައި އަޅައިގަތެވެ. ޒާޔާ ކަޅިވެސް ޖަހާނުލާ ބަލަމުން ދިޔައެވެ. މަދު ސިކުންތުކޮޅަކަށް ނަމަވެސް އެންމެ ފަހު ވަގުތު ޝާރިފް ފެނުމުން ޒާޔާގެ ހިތަށް ލިބިގެން ދިޔައީ ބުނެދޭންވެސް ނޭނގޭ ހަމަޖެހުމެކެވެ. އެކަމަކު ޝާރިފްގެ އަމަލުތައް ހުރި ގޮތުން އޭނާ އެދިޔައީ ވަރަށް ރުޅިއައިސްފައިކަން ޒާޔާ ދެނެގަތެވެ. ކުރާާނެ ކަމެއްނެތެވެ. ޒާޔާއަށް މަޖުބޫރެވެ.\nއެއާޕޯޓަށް ޗެކިން ވުމަށްފަހު ޒާޔާ ގޮސް ވަނީ ފާޚާނާއަށެވެ. ދޮރު ތަޅުލުމަށްފަހު އަތް ދަބަސް ތެރޭގައި އޮތް ފޯނު ޒާޔާ ނެގީ ޝާރިފް ގުޅާނެކަން އެނގޭތީއެވެ. ވީވެސް އެހެންނެވެ. އޭރުވެސް ޝާރިފް ގުޅަނީއެވެ. އެތަކެއް ކޯލްތަކެއްވެސް ޝާރިފްގެ މިސްވެފައި ހުއްޓެވެ.\n“އަހަރެން ކައިރީގައި ވީ ވައުދުތައް ކޮބާ؟ ޒާޔާ ނުޖެހޭނެ ދާކަށް. ގޮސްގެން ނުވާނެ.” ފޯނު ނަގާ ކަންފަތުގައި ޖައްސާލުމާއެކު ފުރަތަމަވެސް ޒާޔާއަށް ކުރިމަތިލާާން ޖެހުނީ ޝާރިފްގެ ރުޅިއާއެވެ.\n“ޝާރިފް-” ޒާޔާ ބުނަން އުޅުނު ޖުމްލަ ފުރިހަމައެއް ނުކުރެވުނެވެ.\n“ދާނަންތަ؟ ނުދާނަންތަ؟” ޝާރިފް ޒާޔާ ވާހަކަ ދައްކާނެ ފުރުސަތެއް ދޭކަށް ބޭނުމެއް ނުވިއެވެ.\n“މިހާ ހިސާބަށް އައިއްސަ ދާން ޖެހޭނެ ދޯ.” ޒާޔާ ވާހަކަދައްކަމުން ދިޔައީ ވަރަށް މަޑުމަޑުންނެވެ.\n“ފުރަތަމަ ތިހާ ހިސާާބަށް ދާކަށްވެސް ނުޖެހޭދޯ. މިހާރު އެނގިއްޖެ ތީކަން ޒާޔާ ބޭނުންވާ ގޮތަކީ. މަށާ ދުރަށް ދިޔުން. އެކަމަކު ހަނދާން ކުރާތި. ޒާޔާ ދިޔުމަށްފަހު ގުޅުން ނިމުނީ. އެގޮތް ބޭނުންވާތީ ޒާޔާ ދާނީވެސް.” ޝާރިފް ފޯނު ކަނޑާލިއެވެ. އެވަގުތު ޒާޔާގެ ދެލޯ ފުރިގެން ބަންޑުންވެއްޖެއެވެ. ޝާރިފް ޒާޔާއާާއި ދޭތެރޭގައި ނުވިސްނަނީ ކީއްވެ ހެއްޔެވެ؟ ޒާޔާއަކީ މީހެއްގެ އަތްބެއްކަން ޝާރިފްއަށް އެނގޭނެއެވެ. ކޮންމެ ތަނެއްގައި ހުއްޓަސް ޒާޔާ އަބަދުވެސް ޝާރިފްގެ ހަނދާންކުރާނެއެވެ. ޝާރިފްއާއެކީ ހޭދަކުރި ދުވަސްތައް ދުވަހަކުވެސް ޒާޔާގެ ހިތަކުން ނުފިލާނެއެވެ. ޝާރިފްގެ ހަޔާތުން ޖާގައެއް ނުލިބުނަސް ޝާރިފްގެ ހިތުން ޖާގައެއް ލިބުމުން ޒާޔާއަށް ފުދެއެވެ. ޝާރިފްގެ ހިތްގައިމު ފޮނި ލަފްޒުތަކުން ޒާޔާގެ ހިތް މިލްކުކޮށް ފެށުނު އެގުޅުން ޝާރިފް ނިންމާލި ކަމުގައިވިޔަސް ޒާޔާ އަދިވެސް ދެކެނީ ޝާރިފްއަކީ ޒާޔާގެ މިލްކެއްގެ ގޮތުގައެވެ. އަބަދުވެސް އެ ލޯބި ދެމިއޮންނާނެއެވެ. މުޅި އުމުރަށެވެ.\nފާހާނާއިން ނިކުންނަމުން ޒާޔާ ފުން ނޭވާއެއް ބޭރުކޮށްލިއެވެ. ދެލޯ ފޮހެލުމަށްފަހު ޒާޔާ ކުރިއަށް ހިނގައިގަތެވެ. ފަސްއެނބުރި ބެލުމެއްނެތެވެ. އެހެނަސް ޝާރިފްގެ ލޯބި ހިތުގެ އެންމެ ފުނުގައި ފޮރުވާލަމުންނެވެ. ދެރަވި ނަމަވެސް ޒާޔާ ހިނިތުންވެލިއެވެ. ކޮންމެވެސް ދުވަހަކުން ޝާރިފްއާއި އަނެއްކާވެސް ބައްދަލުވާނެއެވެ. އެއީ ޒާޔާގެ ހިތް ވިސްނައިދިން ގޮތެވެ.\n“ބެލްޓް އަޅުވަބަލަ ޒިޔަލްގެ.” ރާއިދުގެ އަޑުން ޒާޔާގެ ޚިޔާލީ ވާފަށް ކެނޑުނެވެ. ޖެހިގެން އިން ސީޓްގައި އިން ކުޑަކުޑަ ޒިޔަލްގެ ބެލްޓް އަޅުވާލަމުން ޒާޔާ ރާއިދުއަށް ހިނިތުންވެލިއެވެ. އެޔާއެކު ބާރުގަދަ އަޑުފައްގަނޑާއެކު ފްލައިޓް ނައްޓާލިއެވެ. ޒިޔަލްގެ އަތުގައި ހިފަހައްޓާލަމުން ޒާޔާ ދެލޯ މަރާލިއެވެ.\n“ޝާރިފް. ވަރަށް ހަނދާންވާނެ.” ހިތަށް އެރި ލަފްޒުތައް ދުލުގެ ކުރިއާއި ހަމައަށް އައެވެ. ނަމަވެސް ހަމައެކަނި ޒާޔާއަށް އަޑުއިވޭ ވަރަށެވެ.\nމި ވާހަކަ ނިމުނު ގޮތާއިމެދު ބައެއް ކިޔުންތެރިންގެ ޚިޔާލު ތަފާތުވެދާނެއެވެ. ނަމަވެސް މިއީ ހަޤީޤީ ހާދިސާއެއް ކަމުން މި ވާހަކަ ގެނެސްދީފައިމިވަނީ ވާހަކަ އަޅުގަނޑަށް ލިބުނު ގޮތަށެވެ. އަދި މިވާހަކައިގެ ނުނިމި އޮތް ބައި މި ގެނެސްދިނީ އަޅުގަނޑު ކުއްލިގޮތަކަށް ރާއްޖެއިން ބޭރަށް ފުރަން ޖެހުމާއެކު ޤަވައިދުން ނުގެނެސްދެވިދާނެތީއެވެ\nYay me first v reethi mi stry love it\nAee haadha ulhumeh nei anhenekey. Shukuruverivaan neygey anheneh.\nވާހަކަ ރީތި. ލިޔުންތެރިޔާއަކީ ތަޖުރިބާ ހުރި ފަންނުވެރި ލިޔުންތެރިއެއް. ކުރިޔަށް އޮތް ވާހަކަޔަށް އިންތިޒާރު ކުރަން\niku girly ikmala\nEgeytha. Mi story ge furathama kolhu Vara kiaa hivi. Ekam mihaaru kiaa hithe nuvey. Thi story overall ko bunayaamu it’s not bad for me. Ekam by the way I hate this story. Sorry author. Alhugaduge Shu ooru faalhu kolee\nthee hageegee vaahakaeh buneemaves hithan aranee keehvegenbaa liuntheriyaa mikahala vaahakaeh genesthidhinee!!!!!!\nmeegen libunu ehves iburatheh nei !! vvv foohivaahakaeh!!! ummeedhu kuranee kuriyan oithaagaves liuntherein mikala vaahaka thah shaairu kuraanee v visnaafakamah!!!! sorrrry ingey faadu kiuneema ekamakves vvvvvv genesdheefai oigoi vvv furihama\nheekuri gothakah nun story nimuni ehves kolhehga nujeyhi nimunima varah foohi\nThis story givesavery bad message.\nAbadhu male gossa rashah dhaahaa vany.. enoon kameh nuvey\nNimun varah hadi…firimeeha ah falhaaneyri..vafaatheri firiyey libe iburaiy therikoh gesdhin nama.\nVaahaka genesdhyfa ingoih vvvv furihama hagygy vhk eh vyma dhn ok..ekam mi vhk in libeny v goas msg eh aslu gothakah bunangnaa..faafa ehnnu dhoa ekurany..alhugadu ehaa hiyhama eh nujehey..v nuvisney anhen kuhjeh mi vhk ga ulheny…e shaarif haadha goaheyy..I hate him..anhen kujjavx dw dhnnn..sorry v bodah faadu kiyunyma..\nލޯބި ވެވުމުން 13\nހިތާމަ މަޖާ ލޯބި March 8, 2022\nއެހެނިހެން ލޯބި April 6, 2021


Ehme molhee Messi eh noon, Maradona: Cannavaro | Mihaaru\nއެންމެ މޮޅީ މެސީއެއް ނޫން، މަރަޑޯނާ: ކަނަވާރޯ\n10 މެއި 2020 - 15:28 10 comments\nގުއަންޒޫ (މޭ 10) – އޭނާ ދެކޭ ގޮތުގައި ދުނިޔޭގައި މިހާތަނަށް އުފެދުނު އެންމެ މޮޅު ކުޅުންތެރިޔަކީ އާޖެންޓީނާގެ ލިއޮނަލް މެސީ ނޫން ކަމަށާއި އެ ކުޅުންތެރިޔަކީ އާޖެންޓީނާގެ ޑިއެގޯ މަރަޑޯނާ ކަމަށް އިޓަލީގެ ކުރީގެ ކެޕްޓަން ފަބިއޯ ކަނަވާރޯ ބުނެފި އެވެ.\nމަރަޑޯނާ އަކީ، ކަނަވާރޯގެ އުފަން ސިޓީ ނޭޕްލްސް އަށް ނިސްބަތްވާ ނަޕޯލީ އަށް 1984-1991 އަށް ކުޅެ އެ ޓީމަށް އިޓާލިއަން ލީގު ދެ ފަހަރު ކާމިޔާބުކޮށްދީފައިވާ ކުޅުންތެރިޔެކެވެ. މަރަޑޯނާ ނަޕޯލީ އަށް ކުޅުނުއިރު ކަނަވާރޯ އަކީ އެ ޓީމުގެ ޔޫތު ޓީމުގެ ކުޅުންތެރިޔެކެވެ. ނަޕޯލީގެ ސީނިއާ ޓީމަށް ކަނަވާރޯ ކުޅެން ފެށީ، މަރަޑޯނާ އެ ޓީމު ދޫކޮށްލި ސީޒަނަށް ފަހު އެވެ.\n"އަހަރެން މެސީ އަށް ވަރަށް ބޮޑަށް އިހުތިރާމްކުރަން. އާ ޖީލަށް އޭނާ އަކީ އެންމެ މޮޅު އެއް ކުޅުންތެރިޔާ. އެކަމަކު މަރަޑޯނާ އަކީ ތަފާތު ކުޅުންތެރިޔެއް ސަބަބަކީ އޭރު ފުޓްބޯޅަ ތަފާތު،" ޔުވެންޓަސް އާއި ރެއާލް މެޑްރިޑުގެ ކުރީގެ ކުޅުންތެރިޔާ ސްކައި ސްޕޯޓްސް އަށް ބުންޏެވެ.\n"މެސީ އެހެރީ މަތީ ފަންތީގައި އެކަމަކު މަރަޑޯނާ އެއީ އެހެން ދުނިޔެއެއް. އަހަރެން އޭނާއާ އެހެން ކުޅުންތެރިންނާ ދުވަހަކު ވެސް އަޅާނުކިޔަން. އަހަރެން ޕެލޭ ކުޅުނުތަން ނުދެކެން އެކަމަކު އަހަރެން މަރަޑޯނާ ކުޅުނުތަން ހަތް އަހަރު ދުށިން، ހުރިހާ މެޗެއް ބެލިން. އޭނާ އަކީ އެންމެ މޮޅު އެއް ކުޅުންތެރިޔާ އެއް ނޫން، އެއީ އެންމެ މޮޅިު ކުޅުންތެރިޔާ."\nމަރަޑޯނާގެ އެންމެ ހާއްސަ ކާމިޔާބަކީ އާޖެންޓީނާ އަށް 1986 ވަނަ އަހަރުގެ ވޯލްޑް ކަޕް ކާމިޔާބުކޮށްދިނުމެވެ. ކްލަބް ލެވެލްގައި ނަޕޯލީއާ އެކު އިޓާލިއަން ލީގު ދެ ފަހަރު، އިޓާލިއަން ކަޕް އެއް ފަހަރު އަދި ޔުއެފާ ކަޕް އެއް ފަހަރު ކާމިޔާބުކުރި އެވެ. އަދި ބާސެލޯނާއާ އެކު ސްޕެނިޝް ކަޕް އެއް ފަހަރު ކާމިޔާބުކުރި އެވެ.\nގައުމީ ޓީމާ އެކު މެސީ އަށް ހޯދުނު އެންމެ ބޮޑު ކާމިޔާބަކީ 2014 ވަނަ އަހަރު ފައިނަލަށް ގެންދިއުމެވެ. އަދި 2008 ވަނަ އަހަރުގެ އޮލިމްޕިކްސް ރަން މެޑަލް އާޖެންޓީނާގެ 23 އަހަރުން ދަށުގެ ގައުމީ ޓީމަށް ހޯދައިދިނެވެ. އޭނާ ވަނީ ކްލަބް ލެވެލްގައި ބާސެލޯނާއާ އެކު ގިނަ ކާމިޔާބީތަކެއް ހޯދައި އިންޑިވިޖުއަލް އެތައް މަގާމްތަކެއް ވެސް ހާސިލްކޮށްފަ އެވެ. އެގޮތުން ބާސެލޯނާ އަށް ސްޕެނިޝް ލީގު 10 ފަހަރު އަދި ޗެމްޕިއަންސް ލީގު ހަތަރު ފަހަރު ކާމިޔާބުކޮށްދިނެވެ. އަދި އިންޑިވިޖުއަލް އެވޯޑްތަކުގެ ތެރެއިން ބެލޮންޑިއޯ އެވޯޑް ހަ ފަހަރު ހޯދި އެވެ.\nއިތުރު ލިޔުންތައް ޑިއޭގޯ މަރަޑޯނާ ލިއޮނަލް މެސީ ފަބިއޯ ކަނަވާރޯ


އެޕަލްގެ އައިފޯނަށް ބޮޑެތި ބަދަލުތަކެއް ގެނައުމަށް އެ ކުންފުނިން ދަނީ މަސައްކަތް ކުރަމުންނެވެ. އެންމެ ބޮޑު އެއް ބަދަލަކީ ފޯނުގެ ފިންގާ ޕްރިންޓް ސެންސަރު ސްކްރީންގެ ތެރެއަށް ފެއްތުމެވެ. ނަމަވެސް, މި ކަމުގައި އަދި ވެސް އެޕަލް އަށް ކާމިޔާބުވާ ގޮތެއް ނުވެއެވެ. އެހެންވެ އައިފޯނު 8ގެ ޝިޕްމެންޓްތައް ލަސްވުމަކީ އެކަށީގެންވާ ކަމެއް ކަމަށް ރިޕޯޓުތައް ބުނެއެވެ.\nޓަޗް އައިޑީ އަށް ހަދަންވީ ވަކި ގޮތެއް އެޕަލް އަށް އުޅެނީ ފައިނަލް ނުކުރެވިގެންނެވެ. "ސީނެޓް" އަށް ލިބިފައިވާ މެމޯ އަކާ ހަވާލާދީ "ކޮވެން އެންޑް ކޯ"ގެ އެނަލިސްޓުން ބުނަނީ މި ކަމުގެ ސަބަބުން އައިފޯނު 8ގެ ޝިޕްމެންޓްތައް ކުރިން ތާވަލް ކޮށްފައިވާ މުއްދަތައް ވުރެ އެއް މަސް ނުވަތަ ދެ މަސް ލަސްވެދާނެއެވެ.\nއައިފޯނު 8 މި އަހަރުގެ ފަހު ކުއާޓާގައި ބާޒާރަށް އަންނާނެ ކަމަށް ލަފާކުރެވެއެވެ. އަދި އެ ފޯނުގެ 90 މިލިއަން ޔުުނިޓް އޭރަށް އެޕަލް އިން ފައްކާކުރާނެއެވެ.\nރިޕޯޓުތައް ބުނާގޮތުން ޓަޗް އައިޑީ އަށް ހަދާނެ ގޮތަކާމެދު އެޕަލް އިން ގިނަ މަޝްވަރާތަކެއް ދަނީ ކުރަމުންނެވެ. އަދި ޑިސްޕްލޭ ތެރެއަށް ޓަޗްއައިޑީ ލުމަށް ތިންގޮތަކަށް އެޕަލް އިން ދަނީ ވިސްނަމުންނެވެ. އެއްގޮތަކީ އިނގިލީގެ ނިޝާން ޖަހާ ދިމާލުން ޑިސްޕްލޭގެ ބިއްލޫރިގަނޑު ތުނިކުރުމެވެ. އެ ނޫންނަމަ ބިއްލޫރީގައި ޕިންހޯލް އެއް އަޅައި "އަލްޓްރާސޮނިކް" ނުވަތަ "އޮޕްޓިކަލް" ފިންގާޕްރިންޓެވެ. ތިންވަނަ ގޮތަކީ އެޕަލް އިން މިހާރު ގެންގުޅޭ "އޯތެންޓެކް ޓަޗް އައިޑީ"ގެ ބަދަލުގައި އިނގިލީގެ ނިޝާން ދެނެގަންނާނެ ތުނި "ފިލްމެއް" ޑިސްޕްލޭއާއެކު އެޅުވުމެވެ.\nއެޕަލްގެ ދިހަވަނަ އަހަރީ ދުވަހާއެކު އައިފޯނު 8 އަށް ބޮޑެތި ބަދަލުތަކެއް ގެނައުމަށް އެ ކުންފުނިން ވަނީ ރާވައިފައެވެ. ޑިސްޕްލޭގެ ތެރެއަށް ފިންގާޕްރިންޓް ސެންސަރު ފައްތާލެވިއްޖެނަމަ ޑިސްޕްލޭ ސައިޒް އިތުރަށް ބޮޑުވާނެއެވެ. ބުނެވޭ ގޮތުގައި އެޕަލް އައިފޯނު 8 އަންނާނީ 5.8 އިންޗީގެ ސްކްރީނަކާ އެކުއެވެ. އަދި މި ފޯނުގައި "ވަޔާލެސް ޗާޖިން" ވެސް ހިމަނާނެ ކަމަށް ވެއެވެ.\nއައިފޯނު 8 އާއެކު އައިފޯނު7އަދި7އެސް އަދި7އެސް ޕްލަސް ވެސް ނުކުންނާނެއެވެ. އަދި މި ފޯނުތަކުގައި ވެސް "ވަޔާލެސް ޗާޖިން" ފީޗާ ހިމަނާނެކަމަށް "ނިކޭ އޭޝިއަލް ރިވިއު"ގެ ރިޕޯޓެއްގައި ބުނެފައިވެއެވެ.\nއަރުޝީފަށް ނެގީ 23/06/2017 23:39\nއެންމެފަހުން އަޕްޑޭޓްކުރީ 23/06/2017 23:39\nސިއްހީ ނުރައްކަލުގެ ކުއްލި ހާލަތުގެ މުއްދަތު އިތުރުކޮށްފި\nކޮވިޑު-19: ސިއްހީ މާހިރުންގެ އިތުބާރު ނެތް ބޭހެއް ސަރުކާރުން ހޯދަނީ!\nއެޑިޓަރު3މިނެޓު ކުރިން\nހަސަން ރަޝީދު 26 މިނެޓު ކުރިން


ރަންވީރަކީ ލޯބިގަނޑެއް: ދަރްމެންދްރާ – Haftha\nWed, 20 October, 2021, 5:44 am\nރަންވީރަކީ ލޯބިގަނޑެއް: ދަރްމެންދްރާ\nރަންވީރް ސިންއަކީ ލޯބި ގަނޑެއް ކަމަށް ދުވަސްވީ އެކްޓަރު ދަރްމެންދްރާ ބުނެފިއެވެ.\nދަރްމެންދްރާ އެހެން ބުނީ ރަންވީރުއާއި އާލިއާ ބަޓްއާއެކު ކުޅޭ ފިލްމު “ރޮކީ އޯރް ރާނީ ކީ ޕްރޭމް ކަހާނީ”ގެ މަސައްކަތްތަކާ ގުޅޭގޮތުން މުނިފޫހިފިލުވުމުގެ ހަބަރުތައް ގެނެސްދޭ ނޫހަކަށް ދިން އިންޓަވިއުއެއްގައެވެ.\nއެގޮތުން، އޭނާ ބުނީ، އެ ފިލްމުގެ މަސައްކަތްތައް ކުރަމުން ދަނީ ވަރަށް ފޯރިއާ އެކުގައި ކަމަށެވެ. އަދި ރަންވީރުއާއެކު މަސައްކަތް ކުރުން އޭނާއަށް ވަރަށް ކަމުދާ ކަމަށާއި، ރަންވީރަކީ ލޯބިގަނޑެއް ކަމަށް ބުންޏެވެ.\nދަރްމެންދްރާ ބުނީ އޭނާއާ ރަންވީރު ބައްދަލުވާ ކޮންމެ ފަހަރަކު ރަންވީރު އޭނާ ގައިގަ ބައްދައިގަންނަ ކަމަށާއި އޭނާގެ އަތް ދޫވެސް ކޮށްނުލާ ކަމަށެވެ. އަދި ރަންވީރަކީ ވަރަށް މޮޅު އެކަޓެއް ކަމަށް ބުނެ ރަންވީރަށް ވަރަށް ތައުރީފު ކޮށްފައި ވެއެވެ.\nއޭނާ ވަނީ އާލިއާއަށްވެސް ވަރަށް ތައުރީފުކޮށް، ވާހަކަ ދައްކާފައެވެ. އެގޮތުން، އާލިއާއަކީ ވަރަށް ރަނގަޅު މީހެއް ކަމަށާއި، މޮޅު އެކްޓަރެއް ކަމަށް ބުންޏެވެ.\nރޮކީ އޯރް ރާނީ ކީ ޕްރޭމް ކަހާނީއަކީ އާލިއާއާއި ރަންވީރު އެއްކޮށް ފެނިގެންދާ ދެވަނަ ފިލްމެވެ. އަދި ޖަޔާ ބައްޗަންއާއި ޝަބާނާ އަޒްމީވެސް އެ ފިލްމުން ފެނިގެން ދާނެ އެވެ. އެ ފިލްމު ރިލީޒް ކުރާނީ އަންނަ އަހަރުއެވެ.\nފާހަގަ: ރަންވީރު ސިންގް, ބައިސްކޯފް